Ona da rađa, on da brani – medijski narativ o ženama | Mladi\nOna da rađa, on da brani – medijski narativ o ženama\nNedavno je ministar za brigu o porodici, Ratko Dmitrović, okrivio žene za lošu demografsku sliku u Srbiji u jutarnjem programu na TV Prva. Ministar je zaključio i da su “žene doživele potpunu slobodu. Da bude akademik, najbolji matematičar, ekonomista, da se ostvari na svakom polju. Šta mi toj ženi, mi muškarci, mi društvo, država, treba da damo da bi ona donela odluku da rodi treće dete”. Pored patrijarhalnih implikacija da su žene dužne da rađaju i samim tim krive što ne rađaju ili ne rađaju dovoljno, Dmitrović izgleda nije upoznat sa stanjem ženskih prava u Srbiji, kao ni svestan činjenice da ženama ništa nije dato već da su prava koja sada imaju rezultat ženske borbe koja na ovim prostorima traje preko sto godina.\nKada se suočio sa kritikom zbog ovakvog stava Dmitrović je prvo porekao svoju izjavu, a zatim ponovo zaključio da su krive – žene. “Imamo žena koje kažu – ‘Jednostavno me ne zanima, neću da rodim’. I niko ne sme da joj kaže nešto, da joj zameri. Ovo što su me napali, ja sam malo proveravao, tu uglavnom ima žena sa jednim detetom, ili one koje nemaju nijedno.“\nOvo nije prva u redu seksističkih izjava ministra Dmitrovića, a ni prva takva poruka koja dolazi od donosioca odluka. Pre tri godine ministar je izjavio i da “među feministkinjama i borkinjama za ljudska prava nema lepih žena”. Ovo je pravi primer toga da se žene najčešće diskredituju uvredama na njihov fizički izgled.\nPredsednik Aleksandar Vučić takođe je imao ideju za rešavanje pitanja nataliteta 2018. godine rekavši da “kada govorimo o abortusima, pa neka se ljute sve organizacije za prava žena i druge, mora da se ispoštuje procedura. Između ostalog, da pokažete majci ultrazvuk s otkucajima srca njene bebe, pa neka se odluči. Onda još jedan razgovor pre odluke… Jednostavno, hoćemo da ljudi razumeju koliko su deca potrebna našoj Srbiji.”\nOvakve izjave su veoma opasne, pogotovo kada dolaze od ljudi koji imaju moć da odlučuju o našim životima. Javni prostor preplavljen je stereotipima o ženama koji potiču iz patrijarhalnih normi duboko ukorenjenih u našem društvu. Poruke koje dolaze iz medija kasnije se prelivaju na društvene mreže, a zatim i u “realan svet” gde ih građani i građanke kao korisnici medija iznova upijaju što stvara začarani krug i omogućava jačanje sistema ugnjetavanja žena.\nTako gotovo svaki put kada se spomene ova tema u najpopularnijim medijima, na društvenim mrežama ponovo ispliva kampanja “on da brani, ona da rađa” koja periodično kruži internetom prethodnih 10 godina.\nMediji u Srbiji ne problematizuju rodnu neravnopravnost, retko dovode u pitanje rodne stereotipe, a rodna diskriminacija gotovo nikada nije glavna tema vesti. Izuzetke ove prakse čine isključivo pojedine novinarke i novinari, koji koriste prostor u svojim (uglavnom manjim) medijima da ukažu na položaj žena u našem društvu.\nŽene se kao sagovornice ili subjekti izveštavanja u srpskim medijima pojavljuju samo u 19% slučajeva, prema istraživanju Global Media Monitoring Project za 2020. godinu. Pored toga što one čine polovinu društva, a u medijima su zastupljene četiri puta manje od muškaraca, zabrinjava i činjenica da je ova brojka ispod evropskog (28%) i svetskog (25%) standarda, kao i da se smanjuje u odnosu na 2015. godinu kada su žene bile prisutne u 22% medijskih izveštavanja u Srbiji.\nU samo petini medijskog prostora koji pripada ženama o njima se najčešće govori ili kao o žrtvama nasilja ili kao o javnim ličnostima iz oblasti pop kulture i zabave gde se uglavnom predstavljaju kao lep prizor za videti, komentariše se njihov izgled i slike sa društvenih mreža uz česte seksističke komentare.\nMožda najbolja ilustracija ovoga je emisija Ognjena Amidžića “Amidži šou” na TV Pink, gde gotovo svake nedelje preko milion gledalaca ima priliku da posmatra kako kroz igrice i razgovor voditelj zajedno sa muškim gostima objektivizuje i ponižava gošće u emisiji.\nKao ekspertkinje i relevantne sagovornice žene se u medijima pojavljuju veoma retko. Ovakva slika žena u medijima podržava rodne uloge u kojima su žene nekompetentne da ponude svoje stručno znanje o pitanjima od javnog interesa.\nKada se izveštava o nasilju nad ženama to se uglavnom radi kroz senzacionalističke naslove koji produbljuju stereotipe i umesto da stvaraju siguran prostor za razgovor o rodno zasnovanom nasilju u Srbiji, uglavnom celu situaciju čine još gorom za žrtve. O ovome govore i podaci istraživanja grupe “Novinarke protiv nasilja prema ženama” iz 2019. godine da je čak 70% medijskih objava o nasilju prema ženama imalo neke elemente neetičkog izveštavanja, dok je gotovo polovina sadržala senzacionalističke ili stereotipne izraze.\nZanimljiva je i činjenica da zastupljenost u medijima kod žena opada sa starošću, dok kod muškaraca raste. Ovo je još jedan od pokazatelja objektifikacije žena u medijima. Prema ovogodišnjem istraživanju GMMP, u štampanim medijima najzastupljeniji su muškarci stariji od 50 godina. Žene su u medijima najvidljivije od 35. do 50. godine, dok su muškarci na vrhuncu vidljivosti od 50. do 65. godine života i pažnju medija zadržavaju sve dok ne navrše 80 godina. Žene iznad 50 godina gotovo su nevidljivije u medijima.\nPrisutnost žena i muškaraca kao subjekata u štampanim medijima prema starosnim kategorijama\nOvakva medijska slika zaista nije iznenađujuća kada uzmemo u obzir položaj žena u našem društvu, ali i globalno. Žene su tu da budu lepe (naravno samo dok su mlade), kao i da povremeno trpe uvrede i ponižavanje od strane muškaraca i kada su u ulozi novinarke i kada su u ulozi sagovornice. Muškarci, a pogotovo stariji muškarci, su tu da iznesu svoje mišljenje, budu pametni, iskusni i mudri.\nIako stereotipi, rodne uloge i diskriminacija žena u medije dolaze iz patrijarhalnog društva, mediji isto tako imaju ključnu ulogu u formiranju društvenih narativa i veliki uticaj pogotovo na decu i mlade. Upravo zbog toga je veoma bitno ukazivati na seksizam u javnom prostoru kako bi gradili bolju sliku o ženama u medijima i samim tim stvarali aktivne građanke i građane koji će se zalagati za jednaka prava žena.\nAutorka: Anja Anđušić\nFotografija: Khakimullin Aleksandr / Shutterstock


Prvi sprat zgrade prijestonice Cetinje prilagođen osobama sa invaliditetom\nNaslovnaDonatorske akcijePrvi sprat zgrade prijestonice Cetinje prilagođen osobama sa invaliditetom\non 16 februar 2018 . Posted in Donatorske akcije\nAktivna zona je uspješno realizovala projekat ,,Zajednica bez barijera'' u okviru kojeg je glavni cilj bio prilagođavanje prvog sprata zgrade prijestonice Cetinje osobama sa invaliditetom i osobama sa otežanim kretanjem.\nDrugom donatorskom akcijom Fondacije mladih, koja djeluje u okviru Aktivne zone, prikupljeno je preko šest hiljada eura uz pomoć građanki i građana Cetinja, kao i privrednika Cetinja, sa ciljem nabavke elektro-motorne rampe za osobe sa invaliditetom, kojom bi se prilagodio prvi sprat zgrade prijestonice. Partneri u realizaciji projekta su bili Udruženje paraplegičara Cetinje i Privredni klub Cetinje. Realizaciju ove donatorske akcije je podržao i Fond za aktivno građanstvo, odnosno Evropska unija, posredstvom Delegacije EU u Crnoj Gori, a u okviru programa ,,De fakto jednaki''.\nDonatorska akcija je trajala pola godine i realizovana je u 2017. godini, međutim, zbog komplikovanih procedura u vezi sa uvozom, rampa je montirana tek ove sedmice. Naša organizacija je potraživala oslobađanje od plaćanja poreza i carine na pomenutu donaciju, budući da se radi o javnom dobru i donaciji građana i privrednika. Nažalost, pravni sistem Crne Gore ne prepoznaje donaciju građana i privrednika kao predmet koji može biti oslobođen plaćanja pomenutih taksi. Uprava carina Crne Gore je izdala rješenje za oslobađanje donacije od plaćanja carinske takse, dok je donaciju moguće osloboditi plaćanja PDV-a samo u slučaju ako se radi o donaciji druge države ili međunarodne organizacije. Ova pravila ne afirmišu filantropiju u našoj državi i ovim putem još jednom apelujemo na resorne institucije da pokrenu izmjene i dopune Carinskog zakona i Zakona o porezu na dodatu vrijednost, kako bi se pojednostavila procedura za oslobađanje donacija od plaćanja dodatnih taksi.\nNaša organizacija je bila prinuđena da iz sopstvenih izvora izdvoji čak 1149 eura za PDV, što smatramo da nije dobra poruka za druge organizacije, građane i preduzeća koji žele djelovati filanstropski i donirati usluge ili predmete onima kojima su potrebni. U jednom od prethodnih obavještenja za javnost smo zatražili podršku lokalne samouprave u izmirivanju duga po osnovu PDV-a. Kako je prilagođavanje javnih objekata i površina zakonska obaveza svih javnih institucija u Crnoj Gori, smatramo da bi lokalna samouprava trebalo da se uključi u rješavanje ovog problema i otplati poreski dug za pomenutu rampu.\nAktivna zona će nastaviti da afirmiše i promoviše filantropsko djelovanje građana i privrednika, a radiće i na zagovaranju izmjena i dopuna zakonskih okvira koji se odnose na tu oblast.


Zašto se radikalni islam širi Starim kontinentom\nŠirenje radikalnog islamizma u Evropi je rezultat propale politike asimilacije, smatra američki analitičar i autor Frensis Fukujama. Već je možda kasno, ali Evropljani moraju da preispitaju svoj prilaz multikulturalizmu i značenje svoje moderne, liberalne kulture. Nedavno je na univezitetu Džons Hopkins održan skup na temu ”Islamizam u Evropi“.\nNaučnici i političari su zapanjeni novim, zabrinjavajućim fenomenom -- porastom popularnosti oštre, antizapadne vrste islamskog radikalizma medju mladim evropskim muslimanima, od kojih su mnogi rodjeni na Zapadu, u dobro obrazovanim, imućnim i sekularnim porodicama. Lorenco Vidino, italijanski stručnjak za terorizam i autor knjige ”Al Kaida u Evropi“ smatra da je u nekim zapadnoevropskih zemalja radiklani islamizam postao nova forma protestne kulutre mladih.\nTa protestna kulutra stapa elemente islamskog fundamentalizma sa elementima urbane geto kulture, dosta slične američkoj. Nedavno sam razgovorao sa jednim francuskim obaveštajcem koji kaže da se mladi iz sredina sa većinskim muslimanskih stanovništvom u Francuskoj oblače mahom kao reperi, da puše marihuanu i piju alkohol, ali i da istovremeno gledaju vidoe spotove džihadista i fotografije bin Ladena na svojim skupim mobilnim telefonima.\nLorenco Vidino ukazuje da je popularnost islamizma medju mladim muslimanima u Evropi rezultat kulturoloških, a ne ekonomskih faktora. Globalni islamizam izgleda da nudi rešenje za krizu identiteta koju imaju mnogi mladi iz imigrantskih porodica. Koautor knjige ”Sledeći napad: budućnost rata protiv terora i strategija ispravnog pristupa“ Danijel Bendžamin izjavio je na konferenciji da evropska muslimanska mladež, kao i mnogi mladi današnjice, traga za identitetom. Tradicionalna nacionalna pripadnost u Evropi još uvek je povezana sa etničkim identitetom, a mladi muslimani se osećaju otudjenim i etnički i nacionalno.\nOsećaju se izopštenim, otudjenim od kulture svog porekla. Mislim da, barem za sada, Evropu ne osećaju svojom.\nProfesor Frensis Fukujama i autor nove knjige ”Amerika na raskrsnici“ slaže se da je globalni islamizam privlačan otudjenoj deci muslimanskih imigranata.\nNudi im ideje i predstavlja im izvor identiteta kojim zadovoljavaju osnovno pitanje opstanka u pluralističkom, modernom društvu koje nema čvrst kodeks vrednosti sa kojima bi mladi mogli da se identifikuju.\nMnoge evropske zemlje, kaže Fukujama, pokušale su da se suoče sa velikim prilivom imigranata pribegavajući politici ”multikluturalizma“ što je rezlutiralo u stvaranju etničkih enklava unutar modernog evropskog društva. A time se samo produbilo osećanje izolacije i kulturnog vakuuma u imigrantskim zajednicama. Evropa bi trebalo da ponudi došljacima jasne evropske vrednosti i prihvati sve one koji ih se pridržavaju, bez obzira na njihovo etničko poreko i veru.\nPotrebno je shvatiti da se ovde radi o sukobu kulturoloških vrednosti. Evropljani bi trebalo da se drže osnovnih liberalnih principa na kojima počiva savremena prosvećena civilizacija i da svhate da je multikulturalizam -- kakav se praktikuje u Holandiji, Nemačkoj i drugim zemljama -- pravi promašaj.\nIsto tako, smatra profesor Fukujama, evropski mislimani moraju prihvatiti činjenicu da žive u liberalnim društvima i da neke njihove kulturološke vrednosti jednostavno nisu kompatibilne sa zapadnom civilizacijom.\nUčesnici konferencije ”Islamizam u Evropi“ smatraju da su teroristički napadi u Madridu i Londonu, kao i ubistvo holandskog režisera Tea Van Goga, prisilili Evropljanje da priznaju da su njihove zemlje postale zemlje imigrantskih zajednica i da preispitaju svoju politiku u domenu integracije i asimilacije došljaka. Zaključeno je da Evropa mora da se suoči sa činjenicom svog novog etničkog sastava i iznadje konstruktivan odgovor na nove izazove koji iz toga proizilaze.


Niška televizija » Najpopularnije Medicinska škola i gimnazije (VIDEO)\nNajpopularnije Medicinska škola i gimnazije (VIDEO)\nObjavljeno 01.07.2014. 12:07\nPrema listama želja koje su osmaci, uoči upisa u srednje škole, popunjavali prethodnog vikenda, u Nišu su i ove godine najpopularnije Medicinska škola i sve gimnazije, uključujući i ,,9.maj“.\nNačelnik Školske uprave Živomir Jovanović kaže da je iznenadilo interesovanje za pojedine profile u Tehničkoj školi ,,12. februar“, ali da će konačnu procenu moći da da tek po okončanju prvog upisnog kruga 7. i 8. jula.\nOn tvrdi da su mogućnosti za manipulaciju i korupciju prilikom upisa praktično nemoguće.\nPrema podacima Školske uprave Grada, u koje je, odmah po jutrošnjem kompletiranju imala uvid naša televizija, Pravno-poslovna škola je odmah posle Medicinske škole i gimnazija po popularnosti medju niškim osmacima. Ni ove godine neće biti neupisanih djaka, što znači da mesta u gradskim srednjim školama ima dovoljno za sve osmake, a upis će se vršiti po listama želja koje su djaci popunjavali tokom vikenda, rekao je gostujući u emisiji ,,Hoću da znam“ načelnik Školske uprave Niša Živomir Jovanović.\nNa zavrsnom ispitu polagao se test iz srpskog, matematike i ove godine prvi put takozvani kombinovani test sa pitanjima iz pet nastavnih predmeta. Mogucnosti za manipulaciju i korupciju praktično nije bilo, tvrdi nacelnik Školske uprave.\nPosle polaganja testova Okružnoj komisiji pristiglo je samo tridesetak prijava učenika na broj bodova, od čega je u samo nekoliko slučaja bilo korekcija, dodaje načelnik Jovanović – uz očekivanje da će u prvom krugu upisa u srednje škole, biti upisano više od 90 odsto osmaka.\nDo dokumenata i na šalterima u Brzom Brodu i Niškoj Banji (VIDEO)\nItalijansko-srpska saradnja u oblasti mentalnog zdravlja (VIDEO)


Brisel poručio Zapadnom Balkanu: Sad preuzmite loptu i trčite za njom - 23.04.2018, Sputnik Srbija\nEvropski komesar za pregovore o pristupanju Johanes Han kaže da je Evropska komisija svojom Strategijom proširenja nacrtala jasan put ka jačoj i široj Uniji. 23.04.2018, Sputnik Srbija\npolitika, vesti, zapadni balkan, johanes han, evropska unija (eu)\n© AP Photo / Geert Vanden WijngaertEvropski komesar za susedsku politiku i proširenje Johanes Han\n„Sada je na liderima zemlja regiona da preuzmu loptu“, poručio je Han, predstavljajući Paket proširenja pred poslanicima Spoljnopolitičkog odbora Evropskog parlamenta.\nKako je Makron objasnio Srbiji da ne treba da uđe u EU — nikad\nOn je izjavio da ostvareni napredak zemalja Zapadnog Balkana pokazuje da politika proširenja Evropske unije daje rezultate, ali da nema vremena da se zadovoljava postignutim, već rad mora da se nastavi.\n„Strategijom proširenja smo nacrtali jasan put ka jačoj i široj Uniji i u detalje naveli šta pojedine zemlje moraju da urade. Sada je na liderima tih zemlja da preuzmu loptu i trče sa njom“, poručio je Han.\nOn je upozorio da na putu ka članstvu u EU nema prečica, i da to važi za sve zemlje koje su ocenjene u izveštaju Evropske komisije.\n„Proširenje nije socijalni rad. Mi ne činimo našim partnerima uslugu. Tu se radi o interesu EU i stvaranju stabilnosti kroz povezivanje i otvaranje novih mogućnosti za evropske građane i kompanije. Proširenje mora da bude dobitna kombinacija za sve“, naglasio je Han.\nEvropski komesar za pregovore o proširenju je ocenio da izveštaj Evropske komisije jasno naglašava ključne izazove koje zemlje regiona moraju da reše kako bi napredovale.\n„Puno ostaje da se uradi, posebno u vitalnoj oblasti vladavine prava, osnovnih prava i borbi protiv korupcije i organizovanog kriminala“, naveo je Han.\nZašto treba da budemo zahvalni Emanuelu Makronu?\nOn je dodao da na ekonomskom planu zemlje regiona moraju da unaprede svoju poslovnu i investicionu klimu, kako bi, između ostalog, rešavale i pitanja postojeće visoke nezaposlenosti, posebno među mladima.\nHan napominje da strukturne ekonomske reforme i napredovanje u planovima o povezivanju ostaju ključni za Zapadni Balkan.\n„Sve zemlje moraju snažnije da rade na pomirenju i osiguranju dobrosusedskih odnosa. Bili smo vrlo jasni da sva otvorena bilateralna pitanja moraju da budu rešena pre ulaska u EU“, naglasio je evropski komesar.\nJohanes Han je zaključio da se rezultati ovako jasne perspektive i zahteva EU već mogu videti kada je reč o prevazilaženju bilateralnih sporova u regionu.


Amerika podržava Srbiju / Srbija / zone / home page - Osservatorio Balcani e Caucaso Transeuropa\nAmerika podržava Srbiju\nHillary Clinton (foto SEIU International)\nHilari Klinton, američka državna sekretarka, posetila je u utorak Beograd u okviru mini balkanske turneje. Prema prvim ocenama, pohvale koje je Klintonova izrekla u Beogradu više su od očekivanog\n15.10.2010. - Petra Tadić Beograd\nHilari Klinton u Beogradu se najpre srela sa predsednikom Srbije Borisom Tadićem. Na konferenciji za novinare, predsednik Tadić je izjavio da je Srbija opredeljena za nastavak saradnje sa Sjedinjenim Američkim Državama i istakao da dve zemlje u većini pitanja imaju iste stavove.\nTadić je istakao da Srbija i Amerika moraju da nastave izgradnju partnerskih odnosa nakon više godina nesporazuma. On je dodao da je Amerika najveći investitor u Srbiji, a da je saradnja u oblasti odbrane na najvišem nivou. Predsednik Srbije je naglasio da je Srbija opredeljena za punu saradnju sa Haškim tribunalom, i ponovio da će biti učinjeno sve kako bi se optuženi za ratne zločine našli pred sudom. Sva prava pojedinca u Srbiji se štite, naveo je Tadić, a dokaz za to je održana Parada ponosa i odgovor državnih organa na divljačke napade u Beogradu. „Srbija nikada neće priznati nezavisnost Kosova“ naveo je Tadić, ali se zalaže za konstruktivan dijalog između Beograda i Prištine.\n„Želimo da što pre počne dijalog sa Prištinom, jer samo kroz dijalog možemo rešiti istorijski konflikt između Srba i Albanaca koji traje već 150 godina“ zaključio je Tadić. Tadić se zahvalio Hilari Klinton na poseti Beogradu, istakavši da je za Srbiju od presudne važnosti strateško partnerstvo sa najvećim silama kao što je Amerika.\nHilari Klinton je svom domaćinu prenela stav američke administracije da Srbija ne samo što može da bude članica EU, već i lider, primer u Evropi. „U Beogradu sam da pružim podršku Srbiji u njenim naporima da se priključi Evropskoj uniji“ rekla je američka državna sekretarka.\n„Pred Srbijom su mnogi izazovi, a Amerika snažno podržava proces pridruživanja regiona evropskoj porodici“ istakla je Klintonova i dodala da „nijedna zemlja nije učinila napora koliko Srbija da bi se približila Evropi“.\nU istom maniru je pohvalno govorila o predsedniku Srbije čije je liderske sposobnosti naročito naglasila. Hilari Klinton je imala reči pohvale i za policiju koja je „zaštitila ljudska prava“ i omogućila održavanje Parade ponosa. U intervjuu za Radio televiziju Srbije, Klintonova je rekla da Amerika razume da Srbija ne priznaje nezavisnost Kosova i pohvalila držanje Srbije u Generalnoj skupštini UN nakon savetodavnog mišljenja Suda pravde. „Za nas je važno da što pre počne dijalog između Srbije i Kosova, jer to doprinosi dobrobiti dva naroda“ rekla je državna sekretarka i najavila da će istu poruku preneti i Prištini.\nHilari Klinton je u Beogradu razgovarala i sa premijerom Vlade Republike Srbije Mirkom Cvetkovićem i trojicom potpredsednika, Božidarom Đelićem, Ivicom Dačićem i Mlađanom Dinkićem. Sa ovog sastanka izdato je kratko saopštenje u kojem se navodi da su predstavnici dve delegacije razgovarali o nastavku saradnje Srbije i Amerike.\nNema bližih informacija ni o sastanku Hilari Klinton sa Vukom Jeremićem, ministrom inostranih poslova, iako se zna da ovaj nekadašnji američki đak nije omiljena ličnost u Vašingtonu.\nPoslednji u nizu sastanaka sa srpskim zvaničnicima, Hilari Klinton je imala sa ministrom odbrane Draganom Šutanovcem, koji je, prema očekivanjima prošao u srdačnom tonu. Još jednom je istaknuto da Srbija i Amerika izuzetno snažno sarađuju u vojnim pitanjima, te da je srpska vojska dostigla visok nivo profesionalnosti.\nPosetu Beogradu državna sekretarka je završila neformalnim sastankom sa predstavnicima civilnog društva. Poslednjih dvadeset godina Amerika ulaže velika sredstva u razvoj civilnog društva u Srbiji, te je bilo izvesno da će jedan od stanica na beogradskom proputovanju biti predstavnici najznačajnijih nevladinih organizacija, medija i verskih zajednica. Sonja Liht, predsednica Fonda za političku izuzetnost prenela je podršku Klintonove evropskim integracijama Srbije i navela da je poseta Hilari Klinton novi korak u produbljavanju odnosa dve zemlje.\nAnalitičari smatraju da je poseta američke državne sekretarke izuzetno važna za Srbiju, te da je Klintonova poslala nekoliko poruka. U ovom trenutku jasno je da Amerika podržava evropske integracije Srbije, ali je važno naglasiti da je Klintonova upotrebila reč evroatlanstke integracije, što može da znači da će članstvo u NATO uskoro doći na red. Drugo, Hilari Klinton je rekla da je važno početi tehnički dijalog sa Prištinom, što se može tumačiti ograničavanjem pitanja o kojima će Beograd i Priština razgovarati.\nPretpostavlja se da će Hilari Klinton u Briselu preneti da je vreme da kandidatura Srbije za članstvo u EU bude razmatrana. Prema poslednjim informacijama, holandski parlament je jednoglasno odlučio da se u Savetu ministara EU odloži rasprava o kandidaturi Srbije do decembra, odnosno do novog izveštaja haškog tužioca Serža Bramerca.\nUkolio Savet ministara ne prihvati taj stav, Holandija će tražiti da i prosleđivanje kandidature i svaki naredni korak bude procenjivan na osnovu pune saradnje sa Haškim tribunalom. Iz Holandije se čuje da, ukoliko se razgovor o kandidaturi Srbije, prihvati kao tehničko, a ne političko pitanje, onda nije neophodan konsenzus u odlučivanju. Ukoliko ipak kandidatura Srbije dobije zeleno svetlo u Savetu ministara, to se može pripisati nastojanjima većine zemalja članica EU, ali i poseti Hilari Klinton.\nInače, Klintonovoj je ovo prva poseta Srbiji. Ona je, posle potpredsednika Džozefa Bajdena, drugi visoki zvaničnik Amerike koji za manje od dve godine dolazi u Srbiji. Za vreme njenog boravka, u Beogradu su vladale mere obezbeđenja „prvog stepena“, a Klintonovu su obezbeđivali i srpski i američki specijalci.


Prijem za "srebrnu" rukometašicu u rodnom gradu\nPrijem za „srebrnu“ rukometašicu u rodnom gradu\nObjavljeno 24.12.2013. u 18h\nZa Jelenu Živković, srpsku reprezentativku, osvajačicu srebrne medalje na upravo završenom Svetskom rukometnom prvenstvu, priređen je prijem u kabinetu Srednjobanatskog upravnog okruga.\nDomaćin prijema bio je načelnik okruga Dušan Šijan, koji Jelenu i njenu porodicu poznaje od malih nogu te je zato i istakao njen trud i zalaganje tokom cele karijere, koji su na ovaj način urodili plodom.\nOduševljenje najvećim uspehom srpske reprezentacije i njenim ličnim uspehom, Jelena je prenela i na ovom prijemu.\n– Utisci se još nisu slegli i verovatno za to neću imati ni vremena dok budem aktivno igrala rukomet. Nijedna od devojaka još nije svesna „težine“ uspeha koji smo ostvarile pa tako ni ja – rekla je Jelena u jednom dahu na početku prijema. – Eventualni „žal“ za zlatom možda je na trenutke i postojao, ali zaista, da nam je neko ponudio i bronzu pre ovog prvenstva, mi bismo odmah „potpisale“, tako da moramo biti zadovoljne ostvarenim. Ni ja sama nisam verovala u ovo, barem ne na početku prvenstva dok smo igrale u Nišu. Međutim, kako je prvenstvo odmicalo i kako smo podizali formu, dobijali smo i na samopouzdanju.\n– Posle utakmice sa Norveškom toliko smo bile uverene u svoju snagu da smo u jednom trenutku pomislile da niko ne može da nam parira, čak ni muška reprezentacija Španije, aktuelni svetski prvak – u šali je dodala Jelena. O eventualnom revanšu reprezentaciji Brazila na Olimpijadi u Riju je prerano govoriti. Imamo u međuvremenu i Evropsko i Svetsko prvenstvo i tri godine će biti sasvim solidan period da se uigra jedan novi tim spreman za velika dela.\nNa pitanje da li je kao devojčica u Proleteru zamišljala ovako nešto, Jelena kaže:\n– Kao mala, još u osnovnoj školi pisala sam sastave o tome kako bih volela da igram za reprezentaciju i da me dočekuju na balkonu Skupštine Beograda. To se sada zaista i desilo, međutim, ponavljam da ja toga u ovom trenutku izgleda još nisam svesna jer nemam ni vremena da razmišljam. Već sam trebala da se vratim u svoj klub (Podravka), ali sam izmolila trenera da me pusti još koji dan jer nemam ni trenutak slobodnog vremena. Činjenica je da pre, pa ni tokom prvenstva, javnost nije bila baš preterano upoznata sa tim da se Svetska smotra održava u Srbiji. Tek pri kraju se to malo promenilo. Evo i sada kada bih prošetala centrom Zrenjanina, pitanje je koliko bi me ljudi prepoznalo.\nUpitali smo Jelenu da li bi je takva situacija rastužila.\nPa neznam, verovatno bi bilo tako. Evo navešću primer iz Beograda kada smo imale slobodan dan. Dragana Cvijić i ja smo šetale centrom i niko nas nije prepoznao. Dragana je tužno rekla kako „ljudi verovatno prepoznaju odbojkašice ili estradne zvezde, a nas niko“. Rekla sam joj na to „sačekaj, možda je trenutno tako, ali promeniće se“. I za par dana, ljudi su zaista počeli da nas zaustavljaju na ulici.\nTagovi:Dušan Šijan, Jelena Knežević, nacelnik, Olimpijada, prijem, reprezentacija, rukomet, srebrna medalja, uspeh\nViše od 260 učenika iz Zrenjanina osvojilo je nagrade na takmičenjima


Vratio se iz Austrije da ulaže u rodno selo (FOTO) - danijel trajkovic - Eggsprom\nVratio se iz Austrije da ulaže u rodno selo (FOTO)\nPOHVALNO: Da je više Danijela Trajkovića, Srbiji bi bilo dobro\n08:49 | 28.03.2016. Autor: Eb, sajt VG\nDanijel Trajković iz sela Pečanice kod Velikog Gradišta,odlučio je da se vrati iz pečalbe u Austriji i znanje i stečeni novac uloži u rodnom mestu.\nOsnovao je preduzeće za proizvodnju i distribuciju konzumnih jaja “Eggsprom“ .Dnevno proizvede 15 000 konzumnih jaja. Pogon sa 18.000 koka nosilja radi tek sa pola kapaciteta, a jaja se, u strogo higijenskim uslovima, odmah pakuju i spremna su za distribuciju.\nPreduzeće “Eggsprom“ posluje uspešno, bez gubitaka, a zapošljava šest radnika. Interesovanje opštine za povratnike koji planiraju da ulažu u svoj kraj im je veliki podsticaj, a istovremeno, od njihovih ulaganja opština ima višestruku korist.\nPredsednik opštine, Dragan Milić, sa saradnicima obišao je nedavno ovaj pogon i tom prilikom naglasio da „opština ceni mlade ljude kao što je Danijel koji se u inostranstvu školovao i ima njihovo državljanstvo, ali je ipak odlučio da se vrati i ulaže u svoj kraj“.\nOpština Veliko Gradište je, u razgovorima sa Ministarstvom poljoprivrede, tražila da bude ekspertska opština koja bi nekolicini desetina mladih poljoprivrednih proizvođača pomogla tako što bi im odobrili povoljne kredite za poljoprivrednu proizvodnju, rekao je Milić.\nU Opštinskoj upravi oformljeno je i Odeljenje za privredni i ekonomski razvoj i dijasporu koje zainteresovanim povratnicima pomaže da lakše prođu kroz procedure planiranja i osnivanja preduzeća, kao i pri izradi biznis plana i projekata.\nGIK:Dragan Radosavljević– LDP na broju osam\nZašto još nije počelo merenje polena u vazduhu?


Mladi i sektor bezbednosti: Održana konferencija o bezbednosti mladih - Krovna organizacija mladih Srbije\nMladi i sektor bezbednosti: Održana konferencija o bezbednosti mladih\nU četvrtak, 14. aprila 2022. godine, održana je konferencija o bezbednosti mladih koja je okupila predstavnike mladih, predstavnike institucija i međunarodnih organizacija kao i mlade.\nU proteklom periodu, u okviru projekta Lokalna akcija mladih za bezbednosnu kulturu održani su treninzi o temi sektora bezbednosti, na kojima su se mladi informisali o pojmu bezbednosti, strategijama za njegovo razvijanje i sektorima bezbednosti u Republici Srbiji.\nNakon treninga je formirana radna grupa putem koje su polaznici i polaznice ovog treninga kreirali preporuke namenjene lokalnim samoupravama za unapređenje bezbednosne kulture mladih.\nNa održanoj konferenciji se u uvodnom delu obratila zamenica šefa misije OEBS-a u Srbiji, Sara Groen. Ona je ovom prilikom istakla važnost mladih u temi bezbednosti i rekla da učešće mladih vodi ka inkluzivnoj bezbednosti. Takođe se obratila i članica upravnog odbora KOMS, Maša Vračar, koja je istakla neke od podataka do kojih je KOMS došao, npr. da se 66% mladih susrelo sa nekim oblikom diskriminacije, što je zabrinjavajuć podatak.\nNakon uvodnog dela i predstavljanja projekta, mladi učesnici i učesnice su bili podeljeni u radne grupe koje su se bavile temama bezbednosti životne sredine, rodne ravnopravnosti i tolerancije i nedskriminacije. Potom su održane tri panel diskusije koje su bile posvećene ovim temama, na kojima su govorili relevantni panelisti i panelistkinje.\nKao najvažniji ishod konferencije – predstavljene su preporuke mladih namenjene lokalnim samoupravama za unapređenje bezbednosne kulture mladih.\nPanel: Bezbednost životne sredine\nNa prvom panelu, posvećenom bezbednosti životne sredine, istaknute su preporuke koje su kreirali mladi, koje su namenjene predstavnicima lokalnih samouprava. Nekoliko preporuka je proisteklo iz rada u radnim grupama, a to su:\nPodstaknuti eko-aktivizam mladih kroz podršku aktivnostima uklanjanja otpada iz prirode, uz obezbeđivanje nagrada ili besplatnih sadržaja za učesnike/ce akcija.\nPovećati obim reciklaže uz promovisanje: postavljanje reciklomata za ambalažu u maloprodajnim objektima.\nPoboljšati komunikaciju između lokalnih vlasti i zajednice u vezi sa bezbednošću životne sredine kroz kanale prilagođene mladima.\nPoboljšati pristup subvencijama za čistu, obnovljivu energiju i doprineti boljem kvalitetu vazduha.\nVeće uključivanje mladih u procese izrade lokalnih politika koje se tiču zaštite životne sredine.\nNa ovom panelu su učestvovali Nenad Spasojević, iz Centra za kreiranje politika i strategija i Dunja Marušić iz Timočkog omladinskog centra, a diskusiju je moderirala Žaklina Živković iz inicijative Pravo na vodu. Posebno je istaknuta preporuka u vezi sa podsticanjem eko-aktivizma kod mladih.\nPanel: Rodna ravnopravnost\nDrugi panel bavio se temom rodne ravnopravnosti na kome su iznete preporuke iz radnih grupa, ali je takođe i bilo reči o važnosti ove teme, o tome koliko je još potrebno raditi kako bi se situacija poboljšala i dodatno unapredila. Ovaj panel je moderirala Milena Stošić iz Misije OEBS-a u Srbiji, a govorile su Isidora Paklar iz Iride, Katarina Trnjaković iz FemPlatz-a i Tina Milovanović ispred programa UN Women-a Mladi protiv nasilja.\nPreporuke iz radnih grupa do kojih su mladi došli u vezi sa ovom temom su:\nPodsticati lokalne samouprave da povećaju broj žena na pozicijama odlučivanja; ohrabrivati žene da se angažuju u oblastima u kojima nisu dovoljno zastupljene i razmotriti uvođenje kvota u tim oblastima.\nObezbediti podršku lokalnih samouprava postojećim mrežama za podršku žrtvama rodno zasnovanog nasilja i informisati javnost o postojanju specijalizovanih usluga za pomoć žrtvama.\nUtvrditi glavne rizike po bezbednost žena i devojaka u javnim prostorima kroz rad Lokalnih saveta za bezbednost i raditi na njihovom otklanjanju kroz saradnju između nadležnih institucija.\nObezbediti edukaciju za mlade o rodnoj ravnopravnosti u višim razredima osnovnih i nižim razredima srednjih škola kroz saradnju između lokalnih vlasti i civilnog sektora.\nLokalne samouprave bi trebalo da razmotre mogućnost pružanja podsticaja za uključivanje mladih u procese donošenje odluka po pitanju rodne ravnopravnosti.\nPanel: Tolerancija i nediskriminacija\nPoslednji od tri panela je moderirala Dragoslava Barzut iz Građanskih inicijativa, a na njemu su panelisti i panelistkinje bili Darko Nikolić iz Timočkog omladinskog centra, Nikola Božanović iz KOM018 i Bogdan Banjac iz kabineta Poverenice za zaštitu ravnopravnosti.\nPreporuke koje su mladi kreirali u okviru ove oblasti, koje su predstavljene su:\nPostaviti rampe u državnim institucijama, koje su najposećenije, da bi se omogućio nesmetan pristup osobama sa invaliditetom\nUz pružanje podrške žrtvama, raditi dodatno na ciljanoj prevenciji diskriminacije prema marginalizovanim grupama.\nLokalne zajednice, u saradnji sa organizacijama civilnog društva koje se bave temama vezanim za diksriminaciju/prava ranjivih grupa i zajednica, trebalo bi da organizuju edukativne programe za senzibilaciju mladih o navedenim temama.\nOrganizovati aktivnosti za mlade koje bi za cilj imale njihovo upoznavanje sa pripadnicima migrantskih i drugih manjinskih zajednica u njihovim mestima.\nPodsticati politički aktivizam među mladima sa ciljem povećanja njihovog učešća u procesima donošenja odluka i smanjivanju polarizacije u društvu.\nKonferencija je završena u pozitivnom tonu, sa uverenjem da će preporuke biti dobar početni korak za unapređenje bezbednosti, a samim tim i položaja mladih na lokalnom nivou.\nProjekat „Lokalna akcija mladih za bezbednosnu kulturu“ sprovodi Krovna organizacija mladih Srbije uz podršku Misije OEBS-a u Srbiji i Vlade Švedske u okviru projekta „Konsolidovanje procesa demokratizacije u sektoru bezbednosti u Republici Srbiji“.


Branko Žigić podneo ostavku, drugi put za tri i po meseca\nProleter bez trenera\nPočetkom prethodnog prvenstva nije znao za poraz, sad ne zna za pobedu. Posledica je ostavka Branka Žigića na funkciju šefa stručnog štaba Proletera iz Novog Sada.\nMladi stručnjak se na ovaj potez opredelio posle serije loših rezultata na startu sezone, javlja Sportski žurnal. U premijernom kolu je poražen od Partizana na „Karađorđu“ (0:4), zatim izgubio od Voždovca na krovu Tržnog centra „Stadion“ (1:2), >> Pročitaj celu vest na sajtu MozzartSport.com << da bi nezadovoljstvo kulminiralo kiksom protiv Novog Pazara na domaćem terenu (2:2), iako je u tom meču tim sa Slane bare nadokandio dva gola minusa.\nOvo je drugi put u tri i po meseca da se Žigić povlači sa klupe Proletera. Najpre je podneo ostavku uoči susreta sa Partizanom u zavšnici prethodne sezone, pred kraj aprila, ali se vratio posle samo tri kola, kako bi Novosađani izbegli kaznu Superlige, pravila dozvoljavaju da jedan tim baš tri utakmice bude bez vlasnika PRO licence.\nŽigića je u tom periodu menjao Sekula Rašiovan. Nije isključeno da bivši trener omladinaca Vojvodine dobije šansu na subotnjem gostovanju Metalcu u Gornjem Milanovcu. Možda i na mečevima sa Radničkim iz Niša i imenjakom iz Kragujevca. Dok rukovodioci ne pronađu rešenje na duge staze.


Odigrana najduža utakmica u istoriji hokeja [VIDEO] - Sportskacentrala.com\nOdigrana najduža utakmica u istoriji hokeja [VIDEO]13.03.2017 10:47hOdigrana je najduža utakmica u istoriji hokeja.\nMeč šampionata Norveške između Storhamara i Sparte završen je rezultatom 2:1 za domaću ekipu, ali tek u devetom produžetku.\nUkupno meč je trajao 217 minuta i 14 sekundi čiste igre, odnosno meč je završen oko osam i po sati od njegovog zvaničnog početka.\nAko je verovati pojedinim medijima lokalna policija je tokom utakmice primila dve prijave za nestala lica, koja su poslednji put viđena na utakmici pa je osobama koje su to prijavile pojasnila da meč u tom trenutku još uvek nije bio završen.\nNa utakmici je viđeno 189 šuteva prema golu, 96:93 u korist domaćina koji je poveo 3:2 u pobedama pred šestu utakmicu četvrtfinalne serije.\nPrethodni rekord držale su ekipe Detroita i Montreala koje su daleke 1936. godine na ledu provele 176 minuta i 30 sekundi.


Prema pisanju hrvatskog Jutarnjeg lista, ova zemlja je u samom vrhu među evropskim zemljama po razvijenosti digitalnih usluga koje nudi građanima. U izveštaju od ponedeljka, novine su navele da je građanima na raspolaganju ukupno 89 e-usluga.\nU analizi podataka Cemtralne državne kancelarije za razvoj digitalnog društva, Jutarnji kaže da u Hrvatskoj postoji 1.281.911 korisnika sistema e-Građani. Tokom pandemije, broj korisnika porastao je za čak 50%. 1. marta 2020. bilo je 839.935 korisnika, a do 26. maja broj je porastao za 441.976.\nMinistar unutrašnjih poslova Davor Božinović rekao je za Jutarnji list da je 2020. godina COVID-a naterala ljude ili ih bar požurila da traže rešenja u digitalnom svetu.\n„Svaki put kada rešenje problema ili ostvarivanje nekog prava premestimo u digitalnu sferu …, građanima šaljemo jasnu poruku: Cenimo vaše vreme, mislimo na vaše zdravlje“, rekao je Božinović.\nSve je počelo davne 2014. godine izdavanjem novih elektronskih ličnih karata i pokretanjem sistema e-Građani kao centralnog mesta za e-usluge.\nOd svih dostupnih aplikacija, građani najviše koriste aplikaciju Ministarstva unutrašnjih poslova (MUP). Do danas je podneseno čak 773.165 prijava, uključujući 8.401 prijavu za „e-vozačku“ dozvolu, 3.965 za e-pasoš, 4.149 za e-prijavu privremenog boravka hrvatskih državljana i 122.568 e-prijava stalnog boravka novorođene dece.\nIT stručnjaci MUP-a takođe su pokrenuli projekat Enter Croatia. Koriste ga stranci koji nameravaju da borave u Hrvatskoj, a svoje podatke mogu unapred dostaviti putem veb stranice kako bi se smanjilo vreme čekanja na granici. Program je sada nadograđen digitalnim COVID sertifikatom. Tokom protekle godine, putem aplikacije je primljeno 2.469.931 najava dolaska u Hrvatsku. Aplikacija takođe uključuje portal putem kojeg se digitalni nomadi mogu prijaviti za privremeni boravak do 12 meseci. Do danas se prijavilo 36 digitalnih nomada.\nAgencija za komercijalne usluge (AKD) najavila je nove digitalne projekte, kao što su nova generacija ličnih karata i pasoša, biometrijske dozvole boravka i EU digitalni COVID-19 sertifikati.\n„Takođe ćemo uspostaviti platformu sa elektronskim uslugama za e / m-Signature i e / m-Stamp, stvoriti ID mobilnu aplikaciju i omogućiti važeće elektronske potpise putem mobilnih telefona i tableta“, rekao je izvršni direktor AKD-a Jure Sertić.\nOd 2. avgusta, e-ID kartica će se spojiti sa karticom zdravstvenog osiguranja, ali ne i sa vozačkom dozvolom. Ministar Božinović ističe da direktiva EU propisuje izgled i sadržaj obrasca vozačkih dozvola i da lična karta ne može da sadrži vozačku dozvolu.\nU septembru će sistem e-Građani biti nadograđen tako da uključuje popis stanovništva 2021. godine, domaćinstava i stanova. Građani će se moći registrovati pomoću elektronskog popisnog upitnika, navodi Jutarnji list.


RTCG - Radio Televizija Crne Gore - Nacionalni javni servis :: Društvo :: Više ljekara i medicinskog osoblja tokom ljeta\nZAVOD ZA HITNU POMOĆ 27. 06. 2019. 11:03 >> 11:03 0\nU Zavodu za hitnu medicinsku pomoć (ZHMP) tokom ljetnje sezone biće mobilisan dodatni broj ljekara i medicinskog osoblja, saopšteno je iz te zdravstvene ustanove.\nIz ZHMP kazali su da će od ponedjeljka u Petrovcu biti otvorena podstanica Hitne medicinske pomoći, kao i da će biti pojačan broj ekipa u svim turističkim centrima.\nKako su naveli, u saradnji sa Opštinom Žabljak, tokom jula i avgusta, biće obezbijeđen još jedan ljekar u tom gradu, u najfrekventnijem dijelu dana.\n“Povećanjem broja timova hitne medicinske pomoći iznad utvrđenog broja za vrijeme ljetnje turističke sezone biće obezbijeđena efikasnija i dostupnija primarna zdravstvena zaštita iz oblasti urgentnog medicinskog zbrinjavanja oboljelih i unesrećenih”, kaže se u saopštenju.\nKako se navodi, u saradnji sa Ministarstvom zdravlja i Opštinom Tivat, koja će finansirati jedan medicinski tim, od ponedeljka do 1. septembra, organizaciona jedinica u Tivtu funkcionisaće sa dva doktora u najfrekventnijem dijelu dana.\n“Uvažavajući činjenicu da je zdravstvena zaštita važan element turistima pri izboru destinacije koju će posjetiti, Crna Gora nudi siguran ambijent u toj oblasti”, rekli su iz ZHMP.\nIz te zdravstvene ustanove su kazali da, u cilju obezbjeđivanja boljih uslova rada zaposlenih i komfora pacijenata, nabavljaju klima uređaje u prostorijama Zavoda, kao i da su zamijenjeni svi prozori i adaptirane sve prostorije.\nKako su naveli, u saradnji sa Ministarstvom zdravlja, nabavljena su tri najsavreenija defibrilatora i ostala medicinska oprema u vrijednosti 30 hiljada EUR.\n“U toku je nabavka još četiri EKG aparata, čime je nastavljeno obezbjeđivanje najsavremenije opreme, koju posjeduju sve organizacione jedinice Zavoda”, kaže se u saopštenju.\nIz ZHMP su kazali da im je ustupljeno 30 Tetra ručnih stanica, kao podrška sistemu komunikacija.\nIz te zdravstvene ustanove su dodali da u kontinuitetu obučavaju zaposlene.\nNestabilno vrijeme ne prija ni zdravima


Vesti: Istražujemo – da li se Milo povlači sa mesta prvog čoveka stranke /video/ - 27.12.2021, Sputnik Srbija\nVesti: Istražujemo – da li se Milo povlači sa mesta prvog čoveka stranke /video/\nPratite uživo Vesti Radija Sputnjik. 27.12.2021, Sputnik Srbija\nPripadnici američkih privatnih vojnih kompanija bave se obukom ukrajinskih specijalnih snaga u Donjeckoj oblasti, upozorava ruski ministar odbrane Sergej Šojgu. Analitičari smatraju da to nije jedina operacija američkih specijalaca.\nIstražujemo: da li su tačne najave da bi se predsednik DPS i aktuelni predsednik Crne Gore Milo Đukanović mogao povući s mesta prvog čoveka stranke?\nKandidatura bivšeg premijera Silvija Berluskonija za predsednika Italije i njegova eventualna pobeda izazvale bi tektonske poremećaje unutar EU, pre svega jer se procenjuje da bi on obnovo odnose sa Rusijom, kažu analitičari\nOtkrivamo: da li rezerve važnih sirovina poput litijuma i kobalta na tlu Evrope mogu zaista da presuše u narednih nekoliko desetina godina, i time osujete planirani tempo industrijskog razvoja bogatijih evropskih zemalja?


Selaković: Kosovsko pitanje se rešava svakog dana, nemamo šta da čekamo - Kancelarija za Kosovo i Metohiju, Vlada Republike Srbije\nNaslovna » Aktuelno » Vesti »Selaković: Kosovsko pitanje se rešava svakog dana, nemamo šta da čekamo\n10. avgust 2018. Izvor: RTS\n"To samo govori koliko je ovaj problem dugotrajan, ozbilјan i kompleksan, a nismo uspeli da ga rešimo na druge načine kada smo bili mnogo jači", rekao je Selaković.\nKomentarišući reakcije zapadnih zemalјa, za koje granica postoji još od 2008. godine i koje smatraju da ovakvo rešenje može da destabilizuje region, Selaković kaže da je jedini problem to što predsednik neće da prihvati da je Kosovo nezavisno "u ovim granicama u kojima nam se nameće".\n"Hoćemo li da čekamo da u toj situaciji u kojoj zabijemo glavu u pesak ugrozimo i ekonomiju i radna mesta, a smanjili smo za upola nezaposlenost koju su nam ostavili oni koji su čekali... U 96 opština u Srbiji prošle godine je od 80 do 100 posto veći broj umrlih od rođenih, hoćemo li da čekamo zbog toga što ne želimo da se na odgovoran način bavimo svojom zemlјom, da gledamo kako da mladi ne odlaze", upitao je Selaković.\nKomentarišući ocene da je ovo povolјan trenutak, budući da administracija predsednika SAD Donalda Trampa drugačije gleda na ovo pitanje, Selaković je naveo da "stvari nisu iste kao što su nekada bile".\n"Imamo ozbilјan problem, treba da pokušamo da ga rešimo. Odgovornost i 'sva krivica' predsednika Vučića je u tome što je on izašao i rekao – lјudi ajde to da rešimo, i mislim da je razgraničenje dobar način", kaže Selaković.\n"U čistom pravu, imamo teritoriju koja je pod sporom, gde nemamo faktičku vlast, gde sudi neko ko nam nije naklonjen i sa druge strane imamo građane koji hoće više posla, bolјi životni stanadard", rekao je Selaković.\n"Predsednik Vučić, Vlada Srbije, vredno rade na rešavanju problema, koji je broj 1 i najteži problem. Predsednik hrabro iskoračuje u tome, ne vodi se onim što lјudi vole da čuju ali što bi rezultiralo sve manjim brojem Srba na Kosovu i Metohiji", kaže Selaković.


Vesti online / Vesti / Svet / Uhapšeno više do 100 levičara u Dortmundu\nUhapšeno više do 100 levičara u Dortmundu\nViše od 100 levičarskih aktivista uhapšeno je u Dortmundu pošto je izbio sukob s policijom u kome je najmanje jedan policajac povređen, saopštila je nemačka policija.\nOko 1.000 levičarskih aktivista izazivali su policiju a neki od njih su učestvovali i u okršaju s organima reda, pa je 111 levičara privremeno uhapšeno, prenela je agencija AP.\nBez pardona!: Nemačka policija u Dortmundu\nSukob s policijom izbio je pošto su se levičari okupili na kontramitingu reagujući na miting krajnjih desničara u tom nemačkom gradu, koji su krenuli u protestnu šetnju u znak sećanja na početak Drugog svetskog rata septembra 1939. godine, kada su nemačke trupe izvršile invaziju na susednu Poljsku.\nPotparol nemačke policije Kim Frajgang potvrdio je da se gotovo 500 desničarskih ekstremista okupilo u Dortmundu.\nSVET Desničari hteli da raznesu "pola Nemačke", uhapšeni zbog 155 kg eksploziva\nSVET Nemačka: Uhapšen napadač na autobus Borusije - Rus Sergej\nSVET Desničarima "prekipelo": Nećemo islamizaciju Evrope!\nSVET Sukob levičara i desničara na protestima u Beču


Evropski sud za ljudska prava je, 11. februara 2013. godine, usvojio zahtev da Veliko veće, kao jednu od vrsta vrste žalbe u vezi sa isplatom dnevnica za učesnike ratnih sukoba tokom 1999. godine, odnosno na presudu Evropskog suda u slučaju „Vučković i 29 drugih protiv Srbije“.\nIako je pre nekoliko dana odbijen zahtev za reviziju, juče je usvojen zahtev da se predstavka još jednom razmotri pred Velikim većem Evropskog suda za ljudska prava, koji čini 17 sudija.\nNa ovaj način tužena država je dobila priliku da se ponovo detaljno razmotre predstavke 30 podnosioca, ratnih rezervista, koji su se žalili na neujednačenu sudsku praksu u vezi sa isplatom dnevnica, na koje su imali pravo kao rezervisti angažovani u Vojsci Jugoslavije u periodu od marta do juna 1999. godine. Takođe, isti su se žalili i na diskriminaciju po osnovu Zaključka Vlade Republike Srbije, od 17. januara 2008. godine, kojim su obezbeđena sredstva radi isplate novčane pomoći ratnim vojnim rezervistima sa prebivalištem na teritoriji sedam nerazvijenih opština (Kuršumlija, Blace, Bojnik, Lebane, Žitorađa, Doljevac i Prokuplje).\nPresuda koju je u ovom predmetu doneo Evropski sud, 28 avgusta 2012. godine, kojom je obavezao Republiku Srbiju da obezbedi nediskriminatornu isplatu ratnih dnevnica u odnosu na sve koji na to imaju pravo, ovom odlukom stavljena je van snage. Sada će se sačekati na raspravu pred Velikim većem koju će Evropski sud zakazati u narednom periodu. Od ishoda ovog postupka i argumenata koje pred Veliko veće budu iznele protivne strane zavisiće krajnje rešenje ovog slučaja. Odluka Velikog veća biće konačna i Republika Srbija će biti obavezana da je primeni.


Lenon podneo ostavku - Sportske novosti\nNaslovna Fudbal Novosti Fudbal Lenon podneo ostavku\nŠkotski velikan – Seltik ostao je bez šefa stručnog štaba, otkako je sa ove funkcije ostavku podneo dosadašnji predvodnik ekipe – Nil Lenon.\n49-godišnji strateg odlazi sa klupe “zeleno-belih” usled dosta slabih rezultata ove sezone u evropskim takmičenjima, dok je i potpuno izvesno da neće ni odbraniti titulu prvaka Škotske. Ekipu će u narednom periodu privremeno predvoditi asistent, Džon Kenedi.\n“Naporno sam radio kako bi preokrenuo situaciju, ali nažalost nismo uspeli da ostvarimo niz rezultata koji nam je bio potreban. Uvek sam davao sve od sebe za klub i ponosan sam na trofeje koje sam osvojio za navijače Seltika. Ovaj klub će uvek biti deo mene”, rekao je Lenon.\nOn je tako po drugi put u svojoj trenerskoj karijeri napustio Seltik, koji je predvodio u periodima od 2010. do 2014. te od 2019. do 2021. godine. Tokom ova va mandata uspeo je da osvoji – 5 titula prvaka Škotske, 4 trofeja u Liga kupu, te dva puta kup Škotske.\nPrethodni tekstBlokirane kvote – Mečevi na kojima su neke kladionice zabranile uplate 24.02.2021.\nSledeći tekstTOP KVOTA! (Analize i predlozi mečeva kvota preko 2,20) 24.02.2021.


RTV Puls | NIKOLIĆ: KOSOVO NEĆE BITI ČLANICA UN UPRKOS PRITISCIMA\nBEOGRAD, 22.avgust - Kosovo neće biti članica UN dok postoji Srbija i njeni prijatelji u ovakvoj organizaciji Saveta bezbednosti UN i njegovih stalnih članica, izjavio predsednik Srbije Tomislav Nikolić.\n"Veliki je pritisak na države koje nisu priznale nezavisnost Kosova da to učine, treba izdržati sve to, boriti se svim snagama i nikada ta takozvana država Kosovo neće postati članica UN, dok postoji Srbija i njeni prijatelji u ovakvoj organizaciji Saveta bezbednosti UN", rekao je Nikolić novinarima.\nSve su to, kako je rekao, "pokušaji koji idu na drugu stranu", da se suočimo sa problemom da se sa predstavnicima Kosova susrećemno skoro svakodnevno, na raznim skupovima.\n"Mi smo doneli odluku da ih ne zaustavljamo u regionalnim integracijama i to smo potpisali u Briselu i ništa dalje od toga", rekao je Nikolić i istakao da će Srbija i dalje sa punim pravom da se bori i pokušava da spreči da tzv. država Kosovo postane član međunarodnih organizacija.\nOn je dodao da je sa problemom pritisaka zbog Kosova, suočen od prvog dana svog mandata, kao i da je odmah od mnogih prijatelja u svetu saznao da postoje države koje vrše pritisak na one koji nisu priznali nezavisnost KiM.\nOn je ponovio da je veliki pritisak na države koje nisu priznale Kosovo, a da su neke od njih i poklekle, te da će se taj pritisak nastaviti, budući da potiče iz makar nekoliko centara - pre svega Amerike, Turske i članica EU.\n"To je jasno svima i to ne treba kriti i to sam rekao potpredsedniku Bajdenu", rekao je Nikolić.\nOn je dodao da svako sprovodi svoju politiku, te da veliki misle da su u pravu da određuju politiku "malih" držva i naroda.\n"Jer su oni kao, na vrhu, a što bi rekao Njegoš - ko na brdu ak i malo stoji više vidi no onaj pod brdom. Međutim, ima i ona latinska poslovica da miš kad se popne na brdo, ostaje miš", rekao je Nikolić.\nOsvrnuvši se na Olimpijske igre, Nikolić je rekao da je dobio uveravanje da države nisu članice MOK, već su to olimpijski savezi pojedinih država.\n"Pitao sam ima li Olimpijski savez Kosova svoju zastavu, rekli su mi da nema. Tako da je njihova sportistkinja stajala ispod zastave ispod koje stoje i funkcioneri privremene administaracije u Prištini", rekao je Nikolić.\nUpitan ima li rešenja, možda i u njegovoj platfromi koju je poslao vladi, Nikolić je rekao da je to sada u rukama vlade koja vodi spoljnu i unutrašnju politiku.\n"Više nemam ni predstavnika u pregovorima. Prva platforma je usvojena u Skupštini, i u njoj je, kao i u Briselskom sporazumu, sastavni deo srpska zajednica na KiM. Ja sam išao i dalje od toga da to razradimo", rekao je Nikolić.\nOn je naveo i da vlada verovatno ima svoj plan u koji je sigurno uključila i delove platforme. Izvor: Tanjug


Žunić: Srbi su dobar narod - Glas Srpske\nSrna 23.01.2021 14:00\nBANjALUKA - Šef Kluba poslanika SNSD-a u Narodnoj skupštini Republike Srpske Igor Žunić poručio je lideru SDA Bakiru Izetbegoviću da je srpski narod dobar i domaćinski, i da je uvijek cijenio prave vrijednosti po čemu je prepoznat u cijelom svijetu.\nŽunić je izjavio, povodom tvrdnji Izetbegovića da su Srbi loš narod, da riječi lidera SDA u negativnom smislu prevazilaze sve domene politike i kulture, te ulaze u segment totalitarnog sistema koji bošnjačke elite žele da provuku u BiH.\nOn je rekao da možda nikada na javnom i političkom nebu BiH nije zabilježena takva fašistička izjava poput Izetbegovićeve.\n“Očito je da on nastavlja politiku svog oca Alije, kao i osnovni stav njegove partije da je BiH zemlja Bošnjaka... Nigdje nisam vidio ni pročitao da se kaže da je jedan narod loš, i to još iz nekog crnog doba za vrijeme Drugog svjetskog rata”, naglasio je Žunić.\nOn je dodao da je možda i opasnija Izetbegovićeva ranija izjava da treba pronaći neke “dobre Srbe” koji bi mogli da sa njim i SDA prave BiH na način kako to Bošnjacima odgovara.\nLider SDA Bakir Izetbegović ocijenio je u izjavi federalnim medijima da su Srbi loš narod, nakon što je ministar spoljnih poslova BiH Bisera Turković srpskog člana Predsjedništva BiH Milorada Dodika nedavno uporedila sa Adolfom Hitlerom, a Srbe sa nacistima.\n03. 03. 2021 12:43\nZorana Mihajlović: Ne razumijem negativne reakcije iz BiH na prijateljski gest Beograda\nPočelo prikupljanje krvne plazme od osoba koje su preboljele kovid, Milan Petković prvi donor\n03. 03. 2021 12:01\n03. 03. 2021 10:09\nŠekularac: Uhapšeno pet pripadnika beogradske Komunalne milicije\n03. 03. 2021 10:08\n03. 03. 2021 09:37


Desetak aktivista opozicije uhapšeno u Moskvi\nDesetak pripadnika opozicije uhapšeno je danas u Moskvi tokom skupa ispred zatvora u kojem se u pritvoru nalazi više lidera ruske opozicije, prenijele su ruske agencije.\n"Uhapšeno je desetak aktivista pokreta Solidarnost", rekla je portparol tog pokreta čiji je član i opozicioni lider Boris Nemcov.\nŠef pokreta Front ljevice Sergej Udalcov kazao je da je danas uhapšeno oko 30 osoba, a da među njima, pored aktivista opozicije, ima i ljudi koji su došli da protestuju zbog tog skupa, prenio je Interfaks.\nAktivisti su se danas okupili u znak podrške Nemcovu i drugim liderima opozicije - Edvardu Limonovu, Konstantinu Kosijakinu i Iliji Jašinu, uhapšenim 31. decembra tokom tradicionalnog novogodišnjeg skupa opozicije.\nNemcov je osuđen 2. januara na 15 dana zatvora zbog "pružanja otpora službenim licima". Trojica drugih lidera ruske opozicije osuđena su na po pet do deset dana za slične prekršaje, a Jašin je danas oslobođen, poslije pet dana pritvora.\nMoskovska policija saopštila je da je u i utorak u tom gradu uhapšeno 35 aktivista opozicije tokom skupa organizovanog iz istih razloga.


Pretpioniri Plavih savladali Sarajevo i osigurali titulu jesenjeg prvaka – FK Željezničar\nPretpioniri Plavih savladali Sarajevo i osigurali titulu jesenjeg prvaka\nU-13 selekcija Željezničara je u okviru 10. kola Omladinske lige Kantona Sarajevo savladala domaće Sarajevo sa 3:2 i tako osigurala titulu jesenjeg prvaka.\nU deset odigranih kola Željo je ostvario devet pobjeda i jedan remi, što je bilo dovoljno da Plavi završe jesenji dio prvenstva na prvom mjestu sa četiri boda prednosti u odnosu na Sarajevo koje ima jednu utakmicu manje. Trener pretpionira Sanjin Mešić govori da je ponosan na svoju ekipu.\n– U veoma napetoj utakmici moji igrači su odigrali jednu odličnu utakmicu i zasluženo smo došli do pobjede, iako smo utakmicu završili sa igračem manje. Veoma sam ponosan na svoje dječake jer su pokazali da su prava ekipa na terenu i van njega. Odigrali smo 10 utakmica u kojoj smo na devet utakmica pobijedili, a jednu smo odigrali neriješno uz gol razliku 50:4 i mislim da smo zasluženo jesenji prvaci, što nam je i bio cilj obzirom da zadnju godinu i pol imamo samo jedan poraz na takmičenjima. Nadam se da ćemo i nastavak sezone odigrati u istom ritmu i da ćemo se plasirati u play off kao i prošle godine, kazao je Mešić, nekadašnji prvotimac Željezničara.\nIgrači koji su učestvovali u ovom uspjehu su: Šišić Imad, Čustović Alden, Babić Benjamin, Džebo Edin, Zikrudin Mršo, Hrelja Tarik, Sadžak Harun, Avdić Harun, Šemdin Aiman, Buljugija Mirza, Karić Bakir, Kulovac Faris,\nBarimac Nihad, Oglečevac Anes, Bajrić Mak, Kulović Tarik, Zeničanin Zlatan, Cucak Ensar, Gušić Bećir, Kamberović Rijad.\nČestitamo trenerima i fudbalerima na ostvarenim rezultatima.


Nedostatak hemoglobina može se prepoznati i pre davanja krvi na analizu po simptomima kao što su: stalni umor, osećaj nedostatka daha, nedostatka energije pri svakodnevnim aktivnostima, ubrzan rad srca, pojava kožnih upala, sporije zarastanje rana. Pojavljivanjem nekog od simptoma, najbolje je uraditi kompletnu krvnu sliku kako bi znali na čemu smo i preuzeli adekvatne mere.\nza poboljšanje opšteg zdravstvenog stanja preventivno delovanje i povećanje hemoglobina i gvoždja u krvi\nZa regulaciju hemoglobina kao i za poboljšanje krvne slike na tržištu postoje mnogobrojni sintetički lekovi kao i prirodni preparati. Mnogobrojna naučna istraživanja su potvrdila da jedan od najboljih prirodnih preparata za poboljšanje nivoa hemoglobina u krvi kao i kompletne krvne slike je svakako preradjen cvetni prah od strane pčela koji se zove „pčelinji hleb“ ili PERGA.\nCvetni pah t.j. polen pčele sa cvetova donose u saće svojih košnica gde vrše njegovu fermentaciju i skladište u čelije saća. Iz literature je poznato da u procesu fermentacije polena u PERGU pčele koriste čak 107 vrsta gljivica, od kojih više od 80 specijalizovanih vrsta kvasaca, kao i 39 vrsta korisnih bakterija kako bi dobile jedan od najboljih prirodnih preparata.\nTim BEE&WELL kompanije posle više decenijskog iskustva iz oblasti pčelarstva pojavila se natržištu sa 100% prirodnim jedinstvenim preparatima na bazi PERGE, meda i propolisa za poboljšanje opšteg zdravstvenog stanja preventivno delovanje i povećanje hemoglobina i gvoždja u krvi


RIO: Protest policije zbog kašnjenja plata i uslova rada - Nova Borba\nPolicajci u Rio de Ženeiru organizovali su u ponedeljak protest zbog kašnjenja plata, nedostatka sredstava za rad, sve češćih sukoba sa smrtnim posledicama sa narko mafijom, dok je, kako tvrde, njihovoj vladi važna samo Olimpijada.\nOko 300 policajaca okupilo se na protestu ispred zgrade parlamenta, a na jednom transparentu je bilo ispisano: "Policajcima je prioritet narod, našoj vladi je prioritet Olimpijada".\nBrazilska policija je počela proteste uoči početka Olimpijskih igara, čiji domaćin je ove godine Rio de Ženeiro.\nJedan policajac, koji je poput ostalih želeo da ostane anoniman iz straha od posledica na poslu, rekao je da još nije primio drugu polovinu plate za predhodni mesec, a da mu prekovremeni rad nije plaćen pet meseci, prenosi AFP.\nPočetna plata policajca, u Brazilu koji se suočava sa drastičnim porastom kriminala, iznosi oko 1.250 dolara mesečno.\nPolicija, osim na iznos primanja, protestvuje i zbog uslova rada.\nNajčešći pozivi policiji su upućeni iz opasnih kvartova gde se policija često sukobi sa teško naoružanim trgovcima droge.\nPripadnik specijalne jedinice, koja je formirana za obezbeđivanje Olimpijade, rekao je AFP da u kancelarijama policijskih stanica nema uslova za rad.\n"Nema papira, ni tonera za štampanje dokumenata. Nemamo više ni spremačicu, potrošene su i zalihe vode tako da tolaeti nisu u funkciji, a građani iz komšiluka nam donose toalet papir", rekao je policajac specijalne jedinice koji se priključio protestu.\nOsim što nemaju goriva za automobile, brazilska policija nema ni jedan heliikopter u funkciji, što je prošle nedelje dovelo do incidenta u kojem nisu bili u mogućnosti da uhapse jednog od najopasnijih narko dilera - dok je pod oružanom pratnjom bio u bolnici kako bi mu lekari sanirali rane od metaka.\nRio očekuje uplatu 855 miliona dolara iz federalnog budžeta kako bi sproveli neophodne mere bezbednosti pred Olimpijadu.\nBrazilska ekonomija se trenutno nalazi u najlošijem stanju u poslednjih 25 godina, zbog čega im preti kolaps javne bezbednosti, zdravstvene zaštite, obrazovanja i saobraćaja.\nU takvim uslovima, dodaje AFP, logičan je porast kriminala zbog čega je Brazil postao jedna od najnebezbednijih zemalja na svetu.\nPolicija u Riju je suočena sa oštrim kritikama svetske javnosti zbog velikog broja ubistava u sukobima sa kriminalcima, a i sami trpe sve veće gubitke u ljudstvu - samo od početka ove godine narko dileri su ubili 52 policajca.


Tinejdžer osvojio tri miliona dolara u takmičenju u video igri "Fortnite" - BIGportal.ba\nJuli 29, 2019 Juli 29, 2019 0118\nAmerički tinejdžer Kajli Girsdorf, zvani Buga, osvojio je rekordnih tri miliona dolara pobijedivši na svjetskom prvenstvu u kompjuterskoj igri “Fortnite” održano ovog vikenda u SAD.\nTo je najveća nagrada u istoriji elektronskog sporta, a 30 miliona dolara podeljeno je među pobednicima, prenosi Bi-Bi-Si (BBC).\nŠestnaestogodišnji Kalj Gisrford, iz Pensilvanije pobedio je u solo takmičenju na turniru održanom na stadionu Artur Eš u Njujorku, mestu gde se održava US Open.\n“Ovo je ludo”, rekao je mladi igrač posle finala u kome je osvojio gotovo duplo više poena od svog najbližeg konkurenta (59 prema 33). “Fortnite”, najpopularnija video igra sveta, svoj drugi rođendan slavila je Svetskim prvenstvom sa najvećim nagradnim fondom u istoriji e-sporta od 30 miliona dolara.\nProcenjuje se da tu igru igra oko 250 miliona ljudi. Igra se preko interneta i počinje tako što se 100 ljudi nađe na pustom ostrvu, moraju da pronađu oružje i eliminišu ostale igrače. Znači, svi igraju protiv svih.\nU kvalifikacijama je učestvovalo više miliona ljudi, a spalo je na stotinu, uglavnom maloletnih gejmera. U finalu “Fortnite-a” 100 igrača se borilo na ogromnim kompjuterskim ekranima.\nČetrdeset miliona igrača pokušalo je da se kvalifikuje u takmičenju vođenom onlajn od 10 nedelja. Predstavljeno je više od 30 zemalja, a 70 igrača su iz SAD, 14 iz Francuske i 11 iz Velike Brianije.\nBritanski tinejdžer Džejden Ešman osvojio je gotovo milion funti za drugo mesto u takmičenju parova. Juče su pored Buge još troje igrača, svi Amerikanci takođe postali milioneri, Psalm sa 1,8 miliona dolara, Epikvej (Epikwhale) sa 1,2 miliona i Kreo sa 1,05 miiona.\nJedan 13-ogodišnji argentinski igrač, Tiago Lap, zvani King izazvao je senzaciju osvojivši 900.000 dolara, i završio peti. Rekordna nagrada osvojena na ovom takmičenju će verovatno biti premašena u drugom ovakvom događaju International, koji se održava već u avgustu, navodi BBC.\nŠarović: Imamo pravo da dižemo glas zbog “Trgovske gore”\nCooler Master predstavlja MasterCase H100 kućište\nBlizzard najavio WoW Classic test i PC sistemske zahtjeve\nNarko-diler iz Srbije optužen da je špijunirao za Hrvatsku\nNetanjahu: Vjerovatno idemo u rat\nMislili ste da je vaš profil na Instagramu samo za prijatelje? Veoma je lako doći do vaših “privatnih” fotografija


GOLMAN DUBOČICE ALEKSANDAR DANIĆ IZ LESKOVCA OPROSTIO SE OD FUDBALA\nGolmani su najbolji prijatelji fudbalera– glasi jedan citat iz domaćeg filma. Film doduše govori o vremenu tridesetih godina prošlog veka pa se ne može uzeti u obzir u današnje vreme kad su golmani, u neku ruku, komandanti odbrane svog tima.\nJedan iz plejade uspešnih i kvalitetnih golmana koji su karijeru počeli u Leskovcu je i Aleksandar Danić koji je na revijalnoj utakmici veterana Dubočice i beogradskog Partizana odigrao svoju poslednju utakmicu u karijeri.\nKada je sudija utakmice u 28. minutu dao znak za prekid, Danić je krenuo ka izlazu sa terena pozdravljen špalirom svojih saigrača i igrača gostiju. 28. minut za 28 godina aktivnog branjenja u velikom broju klubova.\nDanić je karijeru započeo davne 1990. godine pod stručnim okom Đorđa Jovanovića. U karijeri je, pored Dubočice, nastupao i za Vojvodinu, Obilić, Žitorađu, Timok, Vlasinu, Radnički Niš, Dinamo iz Vranja,Moravac Orion i Jedinstvo iz Bošnjaca a zabeležio je i internacionalnu karijeru nastupima u Milanu iz Kumanova.\n„Verujem da sam u karijeri mogao mnogo više a opet, ne žalim zbog toga. Sarađivao sam sa poznatim trenerima poput Vukašina Petranovića, golmana nekadašnje reprezentacije SFRJ, VladislavaĐukića, Rajka Kovačevića, Save Kristića, Miše Petrovića i Džemala Zekirija koji su na mene ostavili jak uticaj. Veliko mi je zadovoljstvo što sam karijeru završio na terenu na kojem sam je i započeo i sa ljudima sa kojima sam od prvih dana igrao za Dubočicu a čast je bila učestvovati na utakmici organizovanoj u slavu našeg poginulog druga Radoša“ – ističe Danić za Jugmediu.\nOvaj vrsni čuvar mreže odlučio je da se najpre malo odmori od fudbala a pravi zaljubljenici u ovaj sport kao i mnogi iskreni poznavaoci, s pravom izražavaju nadu da će Danić pronaći sebi mesto u nekom od klubova i da kao trener nekih novih klinaca nastavi da stvara talentovane golmane poput Ranka Cakića, Novice Note Jovanovića, Tomislava Sime Gligorijevića.\nFotografije su iz lične arhive Aleksandra Danića\nFotografisali: Novi put.rs\nUz trubače i DJ-a proslavili srednjoškolski rastanak (JUGMEDIA TV)


Inicijativa u parlamentu Austrije za zabranu Blajburga – Zvornik Danas\nNaslovna/izbor urednika/Inicijativa u parlamentu Austrije za zabranu Blajburga\nBEČ – Većina stranaka u austrijskom parlamentu izjasnilo se danas protiv ustaške komemoracije na Lojpaškom polju kod Blajburga, koja se održava svake godine.\n„Ministar unutrašnjih poslova se poziva da, uz poštovanje svih odredbi Povelje o osnovnim pravima EU, evropske konvencije o ljudskim pravima i svih drugih ustavnih odredbi, razmotri sve mogućnosti da pravnim mjerama na unutrašnjem, bilateralnom i evropskom nivou zabrani 2021. i narednih godina ultranacionalističko-fašističku komemoraciju u Blajburgu, na teritoriji Austrije“, navodi se u predlogu rezolucije.\n„Imamo istorijsku odgovornost prema žrtvama nacizma i ustaškog režima i na osnovu toga moramo djelovati. Zajedno želimo da postignemo da se zabrani okupljanje ustaša na teritoriji Austrije. Gledanje u stranu nadležnih vlasti ubuduće više ne može biti opcija“, poručila je ona.\n„Do sada se činilo samo da jedna pandemija može da spriječi desničarsko ekstremistički skup. Raduje me što ćemo uspjeti da zabranimo ustaško okupljanje u Austriji. To što takav skup više neće smijeti da se održava u Austriji proizilazi i iz naše istorijske odgovornosti. Raduje me podrška stranaka i trebalo bi dalje zajedno da radimo na uspostavljanju zajedničke održive strategije protiv desničarskog ekstremizma, antisemitizma, rasizma u Austriji“, poručila je Šac.\n„Time smo započeli okončanje ove neprihvatljive manifestacije koja nije usaglašiva sa antifašističkim osnovnim vrijednostima naše zemlje“, kazala je Krisper.\nIstovremeno upozorila je od preuranjenog radovanja, dodajući da će tzv „Blajburški počasni puk“ sigurno pokušati da sprovede sumnjivu transakciju svoje nepokretnosti u Blajkburgu.\n„Dobro je da je u posljednjoj minuti došlo do pomjeranja u debati o Blajburgu“, kazao je Bernhard, dodajući da će se inicijativom postaviti smjernice kako bi se ustaški cirkus okončao.\n„Ove godine je korona virus postigao ono što proteklih godina nisu savezne i pokrajinske vlasti uspjele i pored svih apela, a to je da spriječi nacionalističko i neofašističko okupljanje“, rekao je on, apelujući na sve stranke da u daljem parlamentarnom procesu podrže inicijativu.


Ozonpress : internet portal – otvoreno o svemu Ministar Antić najavio rekonstrukciju vrtića Kolibri u Čačku - Ozonpress : internet portal - otvoreno o svemu\nTag: Aleksandar Antić, Kolibri, Milun Todorovic\nU Čačku je danas boravio ministar rudarstva i energetike Aleksandar Antić i tom prilikom najavio kompletnu obnovu vrtića Kolibri u Atenici. Radovi bi trebalo da započnu do kraja juna, a akcenat će biti na energetskoj efikasnosti objrkta u kome boravi 150 mališana. Za ove radove, Ministarstvo energetike je obezbedilo 7.5 miliona dinara, dok će iz budžeta Čačka biti izdvojeno 3.5 miliona.\nAleksandar Antić, Foto: Ozon Press\n„Mi ćemo uraditi kompletan termički omotač, biće postavljeno 12 cm kamene vune, nova i bolja termo zaštita za naše mališane. Uradićemo termički uzolaciju krovova i tavanskih prostora, unapredićemo mere i zamenom stolarije, ali i sistem grejanja. Osvetljenje i sve u vezi sa tim biće u potpunosti modernizovano“, izjavio je Aleksandar Antić, ministar rudarstva i energetike.\nPrema rečima ministra svi planirani projekti iz oblasti energetike koji su predviđeni za Čačak su i sprovedeni. On je naveo izgradnju industrijskih zona u Čačku u kojima je ministarstvo kojim rukovodi iznelo značajan udeo tokom gasifikacije i elektrifikacije ovih područja.\nVrtić „Kolibri“, Foto: Ozon Press\nGradonačelnik Čačka je izrazio zadovoljstvo što je saradnja sa Ministarstvom rudarstva i energetike u proteklom periodu bila vepoma uspešna. On ističe da su radovi na poboljšanju energetske efikasnosti vrtića Kolibri bili neophodni.\n„Zašto je važna rekonstrukcija ovog objekta, jer od 1982. godine od kada je vrtić sagrađen nije ozbiljnije renoviran, ako ne računamo investiciono održavanje. Nakon ove rekonstrukcije ovaj objekat će biti udoban i bezbedan za svu našu decu“, rekao je Milun Todorović, gradonačelnik Čačka.\nLokalna samouprava u Čačku je u proteklom periodu u saradnji sa Ministarstvom energetike realizovala brojne projekte među kojima je i projekt gasne distributinve mreže čija je vrednost 11 miliona evra.


Turske institucije koje nas povezuju 2/2019 | TRT Srpski\nSa oko 25 hiljada razvojnih projekata koje je do sada realizovala u inostranstvu, TIKA je izgradila bolnice, škole, puteve i na taj način uspela da bar na trenutak obraduje potlačene i siromašne.\nTIKA, kao karika vakufske civilizacije, sa svojom pomoći koju šalje u najudaljenije zemlje na svetu, konkretno pokazuje humanitarni i moralni stav Republike Turske.\nEkonomski, socijalni, kulturni i projekti na mnogim drugim planovima, koje TIKA realizuje od Centralne Azije do Balkana, od Afrike do Latinske Amerike pa sve do južne Azije, pokazatelj su kako je Turska spremna da svoja iskustva i uspehe podeli sa svojim prijateljima.\nObrazovanje, zdravstvo, stanovanje, zdravlje majke i deteta, poljoprivreda i stočarstvo, saobraćaj, proizvodnja, zapošljavanje, vodena sanacija su samo neki od projekata koje TIKA realizuje. U temelju svih ovih projekata se nalazi cilj za razvojem saradnje koja će se oslanjati na pravedno partnerstvo na dugoročnom planu te pružanje podrške prijateljskim zemljama i razvoju njihovog kapaciteta.\nU poslednje tri godine TIKA je restaurirala oko 250 kulturnih i istorijskih nasleđa na Balkanu, u centralnoj Aziji, Bliskom istoku i u Africi.\nU Somaliji, Palestini, Sudanu, Pakistanu, Kirgistanu, Moldaviji i mnogim drugim zemljama TIKA je izgradila bolnice u kojima se leči na stotine hiljada ljudi.\nTagovi: projekti , Turska agnecija za saradnju i koordinaciju , TIKA


Amerika u misiju „Balkan“ kreće iz najmanje države u regionu - Sputnjik Srbija\n10:54 26.07.2017 (osveženo 11:04 26.07.2017) Preuzmite kraći link\nU Crnoj Gori se ovih dana obavljaju „ozbiljne pripreme“ za predstojeću posjetu potpredsjednika SAD Majka Pensa koji 2. avgusta stiže u Podgoricu. Zvanični povod je samit lidera država-članica Američko-jadranske povelje, na kojem će u statusu posmatrača učestvovati i Srbija.\nBezbjednosne mjere će, kako navodi list „Pobjeda“, tokom Pensovog boravka biti podignute na najviši nivo. Amerikanci su već bili na podgoričkom aerodromu i tom prilikom su objasnili domaćinima kakav je protokol za dolazak drugog čovjeka SAD.\nPensova posjeta je svakako istorijska, jer se radi o najvišem američkom zvaničniku koji će posjetiti Crnu Goru još od 1905. godine, kada su dvije države po prvi put i zvanično uspostavile diplomatske veze.\nOno što takođe budi pozornost, ne samo crnogorske, već i šire javnosti, jeste svakako okolnost da će Pensov boravak u Podgorici ujedno biti i prva zvanična posjeta regionu nekog od predstavnika iz samog vrha nove Trampove administracije.\nU tom smislu, već su aktuelne spekulacije da li zakazana posjeta znači i signal za ponovno aktiviranje ozbiljnijeg američkog prisustva u regionu, kao i da li su možda po srijedi koraci u pravcu daljeg „neutralisanja ruskog uticaja na Balkanu“.\nIma dosta argumenata za takvo razmišljanje, s obzirom da je zvanični povod za posjetu potpredsjednika SAD vezan za učešće na specijalnom sastanku lidera država-članica Američko-jadranske povelje (A5), a koja je 2003. godine osnovana uz pokroviteljstvo Amerike kako bi „koordinirala aktivnosti podrške zemljama koje su zainteresovane za članstvo u NATO–u“.\nDakle, u prvom redu radi se o američkim naporima da se utvrdi i ojača prisustvo NATO–a u regionu, a interesantan je i detalj da će, pored Crne Gore, zvanični domaćin skupa biti i Makedonija, za koju se već neko vrijeme šuška da bi po ubrzanoj proceduri mogla postati punopravna članica Alijanse već na proljeće iduće godine.\nU tom duhu je i ranije saopštenje Vlade Crne Gore da je predstojeća posjeta samo „još jedna potvrda odličnih političkih odnosa Crne Gore i Sjedinjenih Američkih Država i strateškog partnerstva tih dviju zemalja“.\nA iz Vlade takođe tvrde da taj svojevrsni regionalni NATO samit predstavlja „najvažniji međunarodni skup održan“ do sada u Crnoj Gori, jer su pozivi za učešće upućeni liderima Hrvatske, Bosne i Hercegovine, Albanije i Makedonije, koji uz Crnu Goru čine format Američko-jadranske povelje, kao i državama sa statusom posmatrača: Srbiji, Kosovu i Sloveniji.\nNema sumnje da će poruke, koje potpredsjednik Pens uputi glavnim protagonistima u regionu, javnost propratiti sa velikom pažnjom. Ukoliko se ubrzo ostvari i američki naum za munjevito uvlačenje Makedonije u Sjevernoatlantski vojni savez, prisustvo NATO–a na Balkanu biće praktično zacementirano. S obzirom da su svi ostali učesnici samita već članice ili imaju otvorene aspiracije za članstvo u NATO, biće veoma interesantno kakva će očekivanja imati nova američka administracija u pogledu Srbije, koja je do danas manje-više uspješno vodila politiku balansiranja i neutralnosti na međunarodnoj sceni.\nMajkl Pens, Podgorica


"Dobra saradnja u oblasti saobraćaja između Crne Gore i Sjeverne Makedonije" - Vijesti.me\nSASTANAK NURKOVIĆ - SUGARESKI\n"Dobra saradnja u oblasti saobraćaja između Crne Gore i Sjeverne Makedonije"\nNurković, koji je ministar saobraćaja i pomorstva, kazao je da je današnji susret prilika da se razgovara o regionalnim projektima koji su od krucijalnog značaja za kvalitetno povezivanje Jugoistočne Evrope Edit\nSastanak Nurković - Sugareski (Foto: Screenshot)\nMINA Business 24. maj 2019, 14:00 ažurirano 24. maj 2019, 14:06\nCrna Gora i Sjeverna Makedonija nemaju otvorenih pitanja i dobro sarađuju u oblasti saobraćaja, pri čemu je potrebno realizovati projekte koji vode bezbjednom i komfornom prevozu putnika, ocijenili su crnogorski i makedonski resorni ministri, Osman Nurković i Goran Sugareski.\nNurković, koji je ministar saobraćaja i pomorstva, kazao je da je današnji susret prilika da se razgovara o regionalnim projektima koji su od krucijalnog značaja za kvalitetno povezivanje Jugoistočne Evrope.\n“Treba prepoznati potrebe građana i privrede zemalja regiona i u skladu sa tim sprovoditi politike i realizovati projekte koji vode zajedničkom cilju: bezbjednom, sigurnom i komfornom prevozu putnika i terete”, naveo je Nurković na bilateralnom sastanku održanom u okviru dvodnevne radne posjete premijera i članova Vlade Sjeverne Makedonije.\nSugareski, koji je ministar transporta i veza Sjeverne Makedonije, saopštio je da obje države realizuju veoma vrijedne kapitalne projekte u izgradnji moderne saobraćajne infrastrukture.\n“Akcenat razgovora bio je na realizaciji projekata izgradnje autoputeva u Crnoj Gori i Sjevernoj Makedoniji, ali je bilo riječi i o oblasti vazdušnog saobraćaja i iskustvima koje Sjeverna Makedonija ima kada su u pitanju nacionalni aerodromi i modeli investiranja i upravljanja tim značajnim resursima”, rekao je Sugareski.\nMinistri saobraćaja razgovarali su i o stanju željezničkog sistema na nacionalnom i regionalnom nivou i različitom stepenu rehabilitacije pruga u zemljama okruženja, zaključivši da postoji prostor za snažniji nastup pred međunarodnom zajednicom kada je u pitanju finansiranje projekata modernizacije željezničke infrastrukture.\n“U prilog takvom stavu je i činjenica da Evropska unija (EU) i njene institucije podržavaju razvoj tog vida prevoza, prije svega u kontekstu takozvanog 'zelenog transporta', koji u najmanjoj mjeri utiče na kvalitet životne sredine, ali je i jeftiniji i sigurniji u odnosu na ostale vidove transporta”, zaključuje se u saopštenju.


Ministarstvo sigurnosti tvrdi da je raspodjela dogovorena prije mjesec dana / Bljesak.info | BH Internet magazin\nTko šta kaže?\nMinistarstvo sigurnosti tvrdi da je raspodjela dogovorena prije mjesec dana\n''Donacija iz Katara bi trebala biti raspodijeljena ovog tjedna.''\nVijesti / Flash | 29. 06. 2020. u 20:09 Bljesak.info\nU Javnosti se pojavila informacija kako odluka o raspodjeli donirane medicinske opreme do daljeg neće biti donesena, jer Koordinacijsko natijelo BiH za zaštitu i spašavanje nije održalo sjednicu zbog nedostatka kvoruma.\nMeđutim, prema informaciji koju je Oslobođenje dobilo iz Ministarstva sigurnosti BiH raspodjela pomoći nije upitna.\n''Današnja sjednica Koordinacionog tijela BiH nije na dnevnom redu imala točku koja bi se ticala spomenute pomoći, budući da je odluka o njenoj raspodjeli donesena još 28. svibnja 2020. godine. Sva oprema koja je donirana i prošla carinske procedure u Bosni i Hercegovini, uz izuzetak donacija manjeg obima iz Bugarske i dječijeg hora iz NR Kine, čija raspodjela bi trebalo da bude točka dnevnog reda na jednoj od narednih sjednica Vijeća ministara BiH, je već raspoređena odlukama Vijeća ministara BiH. Takođe, informirani smo da je i Federalni stožer civilne zaštite FBiH donio i zaključke o daljnjoj raspodjeli donirane opreme te se čeka da krajnji korisnici preuzmu istu. Spomenutim zaključcima su zadužena kantonalna ministarstva zdravstva da preuzmu opremu'', rečeno je iz Ministarstva sigurnosti BiH.\nRespiratori i testovi čekaju mjesec dana jer je ministarstvo ''zaboravilo'' dokumentaciju\n''Tu je, prije svega, medicinska oprema koju smo dobili iz Ujedinjenih Arapskih Emirata. Kao što je poznato, ta oprema još nije ocarinjena, jer Ministarstvo sigurnosti traži od Ministarstva vanjskih poslova dokumente o vrijednosti opreme i specifikaciju šta je sve donirano. Međutim, kako je ranije izjavila ministrica Bisera Turković, s obzirom da se radi o privatnoj donaciji za BiH, odnosno donaciji jedne osobe, nije dostavljena vrijednost i specifikacija opreme. Ministrica je čak predložila da se formira komisija koja bi izvršila procjenu i sačinila specifikaciju, ali to još nije urađeno'', kazao je Murat Baručija, predstavnik Federalne uprave civilne zaštite u Koordinacijskom tijelu BiH za zaštitu i spašavanje Murat Baručija.\nPrema njegovim riječima, postoji još nekoliko donacija za koje je potrebno donijeti odgovarajuće odluke, ili izvršiti raspodjelu.\n''Donacija iz Katara bi trebala biti raspodijeljena ovog tjedna. To bi bilo učinjeno i ranije, ali Agencija za lijekove BiH je kazala kako Federalna uprava civilne zaštite nema ovlaštenje za prijevoz medicinske opreme, tako da smo morali sačekati da to učini Federalno ministarstvo zdravstva. Također, još uvijek nije donijeta odluka o pomoći iz Mađarske. Radi se o isporuci o kojoj se govorilo i u medijima. To je pomoć koja je prvo stigla u Banja Luku avionom iz Mađarske, a kada su iz FBiH rekli kako to nije korektno, odnosno da bi trebalo ići preko državnih institucija, a onda je Mađarska istu količinu pomoći poslala i FBiH. Tu je i donacija iz Kine, za koju je također potrebno donijeti odgovarajuću odluku'', kazao je Baručij.\n''Prvobitno je bilo dogovoreno raspodjela pomoći 62 posto za FBiH i 38 posto za RS, s tim da je Brčko Distrikt trebao dobiti jedan posto donirane opreme. Dogovoreno je kako bi se entiteti trebali odreći po pola posto pomoći u korist Brčkog. Međutim, loše su računali jer bi to značilo da bi Brčko dobilo samo pola posto donirane opreme, jer se procenti ne mogu tek tako sabirati. Onda su se pobunili i iz Brčkog tvrdeći kako se nitko ničega ne bi trebao odricati, nego da postoje postotci za ostale dodajele i da Brčkom treba pripasti isti postotak i donirane pomoći. Mislim da je ovo sve išlo presporo'', napomenuo je Baručija.\nDonacija Raspodjela Ministarstvo sigurnosti


Srbiju volimo - Uramljena letovanja u Paštrovićima\nU Etnografskom muzeju otvorena izložba i predstavljena monografija "Uramljena letovanja", koja otkriva početak i razvoj turizma u Paštrovićima, jednom od najlepših delova Crnogorskog primorja.\nPovodom jubileja Devedeset godina organizovanog turizma u Paštrovićima, u Etnografskom muzeju u Beogradu otvorena je izložba i predstavljena monografija "Uramljena letovanja" autorke Mile Medigović Stefanović, koja otkriva početak i razvoj turizma na jednom od najlepših delova Crnogorskog primorja.\nFotografije sa letovanja sve ređe čuvamo u albumima - najčešće ih posmatramo u virtuelnom prostoru računara, na stranicama fejsbuka, instagrama.\nNa to kako su nekad izgledale letnje uspomene priseća nas nostalgična izložbena priča „Uramljena putovanja".\nIzložba i istoimena monografska knjiga prilog su turističkoj istoriji Paštrovića, Budve, Bečića, Miločera, Svetog Stefana.\n"Taj ambijent u ono vreme bio je neokrnjen. Krasila ga je lepota data od boga i sasvim je prirodno da su ljudi tu za svoja letovanja našli divan izbor", rekla je autorka Mila Medigović Stefanović.\nOrganizator projekta Dušan Medin ističe da se u kreativnu avanturu uramljenih letovanja upustio vođen snažnim emocijama.\n"Gotovo da nema porodice, gotovo da nema mesta u Paštrovićima koja nisu stala u ovu knjigu i na ovu izložbu. Svaka porodica je prisutna, tu su priče i nas meštana i priče turista koji su dole letovali u glavnom periodu između dva svetska rata, kojem je ova izložba i posvećena", rekao je Medin.\nIzložba „Uramljena letovanja" izazvala je pozitivne reakcije mladih, a pioniri paštrovskog turizma bili su beogradski đaci i studenti.\n"Mnogi mladi ljudi nisu u kulturi, jesu u nekim drugim delatnostima, ali ovo nas vraća razmišljanju o svome zavičaju i preispitivanju toga kako je nekada bilo i u kom smeru treba da idemo", dodao je Medin.\nAutori projekta presložili su, kažu, arhiviranu epohu i iščitali zapise, a dokumenta, fotografije i razglednice pregledali sa ljubavlju u želji da traju kroz uramljena putovanja, izložbu i knjigu.


Demokratski front traži oslobadjanje Mandića i Radunovića\nBeta 25. oktobra 2015. 15:50\nOpozicioni Demokratski front (DF) zatražio je danas od Vrhovnog državnog tužioca Crne Gore da se na slobodu puste funkcioneri tog saveza Andrija Mandić i Slaven Radunović.\nAko Mandić i Radunović ne budu pušteni do 19 časova, predstavnici DF najavili su da će doći pred zgradu Tužilaštva, da kako je navedeno, od vrhovnog državnog tužioca Ivice Stankovića traže objašnjenje o privođenju Mandića i Radunovića.\nPredstavnik DF Nebojša Medojević je novinarima rekao da se vrhovni državni tužilac „igra sa mirom i stabilnošću“ ako Mandić i Radunović ne budu pušteni na slobodu.\nMedojević je saopštio da DF prekida svaku političku komunikaciju sa crnogorskim vladajućim partijama, Demokratrskom partijom socijalista i Socijaldemokratskom partijom.\nPredstavnik DF Predrag Bulatović nakon sednice Predsedništva DF rekao je novinarima da nema osnova da se Mandiću i Radunoviću ukine poslanički imunitet, radi daljeg postupka koji je protiv njih najavljen zbog sumnje da su pozivali na rušenje ustavnog poretka.\nNeki mediji su danas objavili spekulacije o mogućnosti skidanja imuniteta Mandiću i Radunoviću.\nViše državno tužilaštvo je naložilo crnogorskoj Uravi policije da protiv Mandića i Radunovića podnese krivičnu prijavu, jer se osnovano sumnja da su njih dvojica počinili krivično delo pozivanje na rušenje ustavnog poretka.\nPolicija rasterala demonstracije u Podgorici


Odgođena utakmica polufinala odbojkaškog Kupa FBiH Sloboda – Smeč | Visokoin.com\nOdgođena utakmica polufinala odbojkaškog Kupa FBiH Sloboda – Smeč\nUtakmica polufinala Kupa Federacije BiH za odbojkašice između domaće Slobode i ekipe Smeč iz Širokog Brijega, zakazana za sutra u Tuzli, otkazana je. Razlog otkazivanja je žalba OK Smeč iz Lukavca na četvrfinalni susret ovog kupa u kojem je Sloboda pobijedila 3:0, a u čijem sastavu je nastupila Paola Vujičić za koju smatraju da, kao strana državljanka, nije mogla igrati bez radne dozvole.\nDok se ne riješi žalba lukavačkog kluba, a s obzirom na tvrdnje da je susret preliminarno registrovan službenim rezultatom za ekipu Smeč, sada i tuzlanske Slobode, ne može se zakazati planirani polufinalni susret sa Širokobriježankama.\nZanimljivo je, međutim, da Paola Vujičić već tri sezone nesmetano nastupa u bh. ligama, najprije kao igračica ekipe Novo Sarajevo, a zadnje dvije sezone s takmičarskom knjižicom tuzlanske Slobode.\nSve vrijeme OSBiH uredno je izdavao igračici i klubovima potrebne saglasnosti za nastup, pa se sada postavlja pitanje nije li u pitanju neka zakulisna igra pojedinaca iz OSFBiH i da li zbog eventualne pogreške registracione komisije OSBiH treba da ispašta tuzlanski klub.


Muške plitke patike klasičanog izgleda koje su uvek u modi. Namenjene su za svakodnevnu upotrebu svima koji vole sportsku eleganciju. Gornja površina je izrađena od perforirane veštačke kože koja obezbeđuje protok vazduha. Postava je izrađena od fin\nMuške plitke patike klasičanog izgleda koje su uvek u modi. Namenjene su za svakodnevnu upotrebu svima koji vole sportsku eleganciju. Gornja površina je izrađena od perforirane veštačke kože koja obezbeđuje protok vazduha. Postava je izrađena od finog tekstila koji pruža prijatan osećaj. Đon je izrađen od "Eva" gume koja u kombinaciji sa "Eva" uloškom obezbeđuje odličnu udobnost. Gazeći deo đona je izrađen od izdržljive gume otporne na habanje sa žljebovima koji sprečavaju proklizavanje i šarom\nConverse muška trenerka AMK GF Core plus 09705C-035\nSpecial Price 2.190 din Ušteda: 1.800 din (45%)\nPočev od: 390 din\n12.590 din Počev od: 7.591 din\nSeiko ručni sat XSRP309K1\nSeiko ručni sat SPC161P1


Opoziv VW-a u Kini\nNemačka automobilska kompanija Folksvagen (VW) povlači 1.950 dizel automobila u Kini kako bi popravila softver na motoru koji je, prema ranijem priznanju, koristila za manipulaciju vrednostima izduvnih gasova.\nOpozivom je pogodjeno 1.946 VW-ovih sportskih vozila marke "tiguan" i četiri "pasata" B6 sedana, koji su svi uvezeni, navodi se u saopštenju Folksvagena, i dodaje da je u toku razvoj tehničkih rešenja koja tek treba da budu dostavljena na odobrenje kineskim vlastima, prenosi agencija AP.\nVW-ovo poslovanje u Kini, najvećem tržištu automobila po broju prodatih vozila, pretrpelo je manju štetu od globalnog skandala zbog manjka popularnosti dizel automobila medju kineskim vozačima.\nOvaj najveći evropski proizvodjač automobila je nedavno priznao da je u dizel automobile instalirao softver koji aktivira kontrolu emisije štetnih gasova kada automobil prolazi kroz testiranje, ali deaktivira tokom uobičajene vožnje radi poboljšanja performansi vozila.\nProdaja automobila u Kini u avgustu je pala treći mesec zaredom, za 3,4 odsto u odnosu na isti period lane, a VW je tu slabost na kineskom tržištu naveo kao razlog za 16-procentni pad globalnog profita u drugom kvartalu.


Deca dizajnirala majice za našeg najboljeg tenisera Novaka Đokovića - Story\n– Zamislila sam da ovaj dres bude beo, da na sebi ima krokodila i srce, i da na njemu piše Srbija. Srce na dresu znači da Novak Đoković podržava Srbiju šta god dobro da uradi za decu – oduševljeno je podelila svoje utiske Petra, jedna od učesnica radionice.\n– Crtanje predstavlja najveći deo dečijeg stvaralaštva u ranom uzrastu i aktivnost u kojoj mališani veoma uživaju. Zbog toga nam je zanimljivo dok ih gledamo kako kreiraju i nadamo se da će već na prvoj ovakvoj radionici biti prepoznati mladi umetnici i talenti, koje ćemo nastaviti da negujemo i razvijamo. Naš partner, Belgrade Fashion Week, je pokazao veliku spremnost da svojom kreativnošću i dobrim idejama doprinese da unapredimo projekat „Školice života“ koji je izuzetno značajan za fondaciju – rekla je Maja Kremić, nacionalna direktorka Fondacije Novak Đoković.\n– Želimo da ovaj karavan krene iz Beograda, širom Srbije, i da u okviru ”Školica života” organizujemo slične radionice. Ideja je i da iz svega ovoga kasnije možda izađe i neka kolekcija – rekao je Nenad Radujević, direktor Modnog studija Click i osnivač prvog „Fashion Week“-a.


Dačić razgovarao sa MIP Bugarske i Rumunije\nPrvi potpredsednik Vlade i ministar spoljnih poslova Republike Srbije Ivica Dačić je u Varni, gde predvodi delegaciju Srbije na sastanku Saveta ministara spoljnih poslova Organizacije za crnomorsku ekonomsku saradnju (BSEC), razgovarao sa ministrima spoljnih poslova Bugarske i Rumunije, Kristijanom Vigeninom i Titusom Korlaceanom.\nBugarski ministar Vigenin istakao je u razgovoru sa ministrom Dačićem da će se dosadašnja snažna podrška Bugarske evrointegracijama Srbije nastaviti.\nBugarskog šefa diplomatije ministar Dačić pozvao je da poseti Beograd u julu.\nU razgovoru sa rumunskim ministrom Korlaceanom, ministar Dačić zahvalio se na pomoći koju je Rumunija pružila Srbiji nakon nedavnih katastrofalnih poplava.\nMinistar Dačić je u govoru koji je održao na konferenciji istakao da je regionalna saradnja jedan od glavnih spoljnopolitičkih prioriteta Republike Srbije, te stoga Srbija nastoji da podrži svaku inicijativu koja za cilj ima promociju dijaloga, multilateralne ekonomske saradnje i jačanje regionalnih dobrosusedskih odnosa.\nRepublika Srbija, kao država koja se nalazi u procesu pristupanja EU, snažno podržava jačanje saradnje Organizacije za crnomorsku ekonomsku saradnju (BSEC) i EU u cilju ostvarivanja konkretnih rezultata i ciljeva međusobne saradnje, dodao je ministar Dačić.\nKljučne reči: Bugarska Rumunija Ivica Dačić


POMOĆ ZA PRIVREDNE INVESTICIJE - Glas Podrinja\nMINISTAR SERTIĆ U KOCELjEVI\nPOMOĆ ZA PRIVREDNE INVESTICIJE\nMinistar privrede u Vladi Republike Srbije Željko Sertić je prošle nedelje u Koceljevi potpisao ugovor o državnoj pomoći sa predstavnicima lokalne samouprave i fabrike Karina moda vredan milion i 32 hiljade evra. Država će ovaj iznos, koji predstavlja 48 odsto ukupnog ulaganja za izgradnju novog pogona fabrike obuće u Koceljevi i otvaranje 220 novih radnih mesta, izdvojiti u četiri tranše.\nPrema rečima ministra novac koji država dodeljuje namenjen je za proširenje osnovnog biznis modela.\n- To nisu pare koje je država poklonila nekome već se investitor obavezuje na proširenje osnovnog modela. Na osnovu biznis plana koji je dostavila kompanija ulaganja su 1,5 miliona evra, najmanje 220 radnih mesta mora da bude uposleno, kompanija se obavezala da u periodu od tri godine nakon procesa završetka tih pripremnih radova, odnosno dostizanja punog kapaciteta zaposlenih, najmanje 20 odsto više od minimalnog dohotka isplaćuje svojim radnicima. Investicije koje su upisane moraju biti sprovedene. Mi na ovaj način dobijamo to da će nama ova firma da plaća svoje doprinose i poreze, u mnogo kraćem roku od onoga što se mi obavezujemo u ugovorima sve pare će biti vraćene državi, a firma nastavlja da radi, ljudi primaju plate - rekao je Sertić.\nNakon potpisivanja ugovora direktor Karina mode Dejan Čobanov istakao je da je siguran da će uz podršku opštine i kvalifikovane radne snage, po kojoj je ovaj kraj poznat, proizvodnja dostići nivoe koji će omogućiti rast a samim tim i nova zapošljavanja u budućnosti.\nNarodni poslanik u republičkoj skupštini i predsednik SO Koceljeva Veroljub Matić istakao je da je potpisivanje ugovora značajno za ovu opštinu jer omogućava izgradnju fabrike i otvaranje novih radnih mesta.\n- Za nas je ovo veliki dan jer dobijamo fabriku, dobijamo veliki broj zaposlenih, prvenstveno sa ove teritorije. 50 radnika je već zaposleno u ovoj firmi i ja se nadam da ćemo ubrzo zaposliti još radnika do cifre od 220 ljudi, plus u nekoj drugoj fazi do 400. To je za Koceljevu od neprocenjive važnosti i veliki pomak. Ali to je sjajno i za Srbiju. Mi kao opština smo učestvovali u dovođenju investitora a Vlada Republike Srbije je prepoznala da je to dobra investicija- rekao je Matić.\nPredsednik ove opštine Dušan Ilinčić ocenio je da je Vlada pokazala da ima sluha i za male opštine te da podstiče da se u njima privrednici zadrže i razvijaju svoj kapital.\nSertić je napomenuo da se bez konkretnog rada sa privrednicima na terenu ne može očekivati zapošljavanje i da je neophodno osluškivati njihove namere, zajedno sa njima kreirati i realizovati ideje.\n- Kada imate takav ambijent, čak i u jednoj maloj opštini kao što je Koceljeva, imate veliki broj privrednih subjekata koji osim što funkcionišu proširuju svoje kapacitete. Vlada nastavlja politiku podrške investitorima. Važno nam je da sve investicije koje podržavamo budu dobro realizovane jer ćemo voditi strogu kontrolu. Gotovo 60 ugovora je raskinuto ali je na sreću daleko veći broj onih koji se poštuju i to je dobro jer imamo ozbiljne i kredibilne investitore sa kojima možemo da sarađujemo - rekao je ministar i podsetio na novi zakon o ulaganjima koji će u potpunosti izjednačiti domaće i strane investitore kojim će, kako je istakao, na još jedan institucionalan način biti potpuno uokvirena ponuda i prezentacija države kao dobre investicione destinacije.\nKoceljeva primer domaćinskog ponašanja\nPrivreda u koceljevačkoj opštini je izvozno orjentisana i ostvaruje pokrivenost uvoza izvozom sa gotovo 200 odsto, dok je taj procenat na nivou države nešto veći od 70. Prema zvaničnim podacima na njenoj teritoriji funkcioniše oko 300 preduzetničkih radnji i 80 preduzeća koja opstaju i u uslovima teške ekonomske krize. Godišnji prosek nezaposlenih je oko 1,6 hiljada dok je broj zaposlenih oko 1,8 sa tendencijom rasta.\nBoraveći u Koceljevi ministar Željko Sertić je izjavio da je ova opština pravi primer domaćinskog ponašanja i da, na žalost, nema mnogo takvih koje razumeju kolika je važnost čelnika opštine u dovođenju investitora, rešavanju problema...\n- Ne može opština sve da reši ali može da bude neko kome preduzetnik može da se obrati. Ne mogu vrata predsednika opštine da budu zatvorena za razgovore, konsultacije...Ekonomija je temeljna stvar na čemu gradite sve druge odnose i sav društveni život jedne opštine temelji se na tome da li imate razvijenu ekonomiju i privredni život. Koceljeva ima 39 ili 40 miliona dolara izvoza iz opštine a samo 19,5 miliona je uvoz. To je takav odnos koji nema više od 5-6 opština u Srbiji - rekao je Sertić nakon posete fabrici nameštaja Pemi- stil d.o.o. koja proizvodi uglavnom trpezarijski nameštaj od masiva do iverice. Ovo preduzeće, u kojem egzistenciju trenutno ostvaruje 40 radnika, ima zaokružen proces proizvodnje a proizvodi su namenjeni kako za domaće tako i za strano tržište u odnosu 30:70 u korist izvoza.\nMinistar je posetio i gradilište najveće fabrike za proizvodnju pirotehničkih sredstava na Balkanu i u Evropi. Preduzeće Balkania L.T.D. se zasniva na mešovitom slovenačkom, srpskom, nemačkom i kineskom kapitalu. Vrednost ove investicije i ulaganja u fabriku koja se prostire na šest hektara je oko tri miliona evra a celokupna proizvodnja namenjena je inostranom tržištu. Investitor se nada da će otvaranje fabrike, u kojoj će posao u prvoj fazi dobiti 150 radnika dok će taj broj u punom kapacitetu proizvodnje dostići 250, biti do kraja jula meseca.


Trening Uspehologija - Biznis događaji u Srbiji i regionu\nSve što ste ikada želeli da znate i naučite o uspehu\n24. februar 2018. 10:00h - 24. februar 2018. 18:00h\nSve o uspehu na jednom mestu! Jedinstven trening za efikasno postizanje ciljeva i ostvarenje izvanrednih rezultata! Principi uspeha koji provereno rade u praksi bez obzira na godine, pol, profesiju, branšu, okruženje!\nPravi odgovor na vaše pitanje kako biti jasno fokusiran, motivisan, pun vere u sebe i naoružan alatkama za uspeh!\nNa treningu Uspehologija polaznici imaju priliku da nauče KAKO DA:\n- lakše ostvaruju zacrtane ciljeve\n- maksimalno iskoriste svoj potencijal\n- povećaju svoje samopouzdanje\n- unaprede svoje komunikacione veštine\n- otklone unutrašnje prepreke i blokade\n- uspešno prevaziđu dnevne izazove\nKroz pet modula, polaznici treninga imaju mogućnost da kreiraju jasnu viziju, jasno definišu svoje ciljeve i kreiraju plan kako da ciljeve pretoče u stvarnost. Polaznici će dobiti alatke, tehnike i samopouzdanje koje im je potrebno za uspeh.\nRaspored trening modula za proleće 2018. godine\nI modul - 24. 02. 2018. od 10-18h\nII modul - 17. i 18. 03. 2018. od 10-15h\nIII modul - 14. 04. 2018. od 10-18h\nIV modul - 12. i 13. 05. 2018. od 10-15h\nV modul - 02.06.2018. od 10-18h\nTrening Uspehologija možete platiti kao paket od 5 modula, ili pojedinačno po modulima\nPojedinačno po modulima 5 x 98 EUR\nPaket od 5 modula je 445 EUR (10% popust)\nU navedenu cenu je uključeno:\n- 7 dana treninga u trajanju od ukupno 45 sati\n- Grupne konsultacije, vežbe jednom mesečno, izmedju modula, u trajanju od 90 minuta\n- 2 besplatne individualne coaching sesije za svakog polaznika koji je završio trening, u trajanju po 60 minuta\nTel: +381 64 12 22 132


Bivšem šefu VW-ovog odeljenja za motore savetovano da ne napušta Nemačku - Auto Republika\nBivši funkcioner VW grupe, Hajnc-Jakob Nojser, savetovan je da ne napušta Nemačku, jer rizikuje da bude uhapšen od strane američkih vlasti.\n„Hitno sam savetovao mog klijenta da ne napušta Nemačku. Samo je ovde bezbedan“, rekla je njegova advokatica, Anet Foges.\nSüddeutsche Zeitung je izvestio u četvrtak da su SAD izdale međunarodne poternice za pet bivših VW-ovih visokih menadžera, koji su bili „umešani u zaveru u cilju prevare i kršenja američkih ekoloških zakona“.\nŠesta osoba, bivši VW-ov menadžer, Oliver Šmit, uhapšen je u februaru u Majamiju, kada se sa odmora vraćao u Nemačku. Foges je rekla da bi funkcioneri trebalo a nastave da zaobilaze strani prevoz izvesno vreme.\nPo Ustavu, nemački građani mogu biti izručeni jedino drugim zemljama unutar Evropske unije ili Međunarodnom sudu. Napuštanje Nemačke bi predstaljalo rizik da od strane trećeg lica budu izručeni SAD-u.\nNojser je bivši šef razvoja motora VW-a i član upravnog odbora Volkswagen marke. On je imao najvišu poziciju od svih šest menadžera koje gone SAD. Ostali su Šmit, Jens Hadler, Rihard Dorenkamp, Bernd Gotvajs i Jirgen Peter.\nPo Amerikancima, Nojser je navodno usavršio „poništavajući“ uređaj koje su koristili Dorenkamp i Hadler, da bi izbegli negativne rezultate na testiranjima.\nprevious Alfa Romeo neće spuštati cene u SAD zarad bolje prodaje\nnext Novi BMW X3 - procurele prve slike


Home / Ekologija / Koraci u pregovorima Srbije i EU\nU okviru projekta „Banatska platforma“, stručni tim EC „Stanište“ i Centra za evropske politike, pripremio je novu multimedijalnu animaciju. Dok je tema prve animacije bila šta su pregovori, ovoga puta je tema koji su koraci u pregovorima. U nešto malo više od 3 i po minuta, pronaći ćete objašnjenja za pojmove, kao što su skrining, pregovaračka pozicija, merila za otvaranje i zatvaranje poglavlja, ali i o tome kako u ovom procesu mogu da učestvuju udruženja građana i druga zainteresovana javnost.\nBanatska platforma okuplja tridesetak nevladinih organizacija i predstavnika javnog sektora iz 16 lokalnih zajednica u regionu Banata. Trenutno je Banatska platforma usmerena na teme iz pregovaračkih poglavlja 11 (poljoprivreda i ruralni razvoj), 12 (veterina i bezbednost hrane) i 27 (zaštita životne sredine i klimatske promene).